Бу ҳақда ўз раҳбарлиги остидаги жамоага маълум қилган Россия мудофаа вазири Сергей Шойгунинг қўшимча қилишича, томошабинлар намойиш давомида 35 турдаги янги ва модернизация қилинган техникаларни кўради.\n- Парадга тайёргарлик режа бўйича давом этаяпти, - дея аниқлик киритган тизим раҳбари. -Тайёргарликка жалб этилган барча ҳарбий хизматчилар Covid-19га қарши антитаначаларга эга.\nВазир Россия армиясининг қайта қуроллантириш мавзусига алоҳида тўхталган. Унинг гапларига кўра, 2020 йилда мамлакат ҳарбий қисмларига 900 тадан ортиқ янги ва модернизация қилинган техникалар, жумладан, Су-35С ва МиГ-31БМ қирувчилари, С-400 зенит ракета мажмуалари, БТР-82А зирҳли машиналари берилган.\nХусусан, Россия ҳаво-десант қўшинлари янги қуроллар билан 72 фоизга таъминланган. Бундан ташқари, "Тайфун-ВДВ" бронемашинасининг давлат синови якунланган.\nЭслатиб ўтамиз, жорий йилда Иккинчи жаҳон урушида қозонилган ғалабага 76 йил тўлади.


26 феврал 2021, Тошкент вақти: 15:17\nБахтиёр Давлетов фотосурати\nШу йилнинг 7 январида Краснодар шаҳри Красноармейская кўчасидаги қайта таъмирлаш ишлари бораётган бинолардан бирига келган офис эгаси хонасида ваҳшийларча ўлдирилган иккита эркак жасадини топди.\nКраснодар вилояти Тергов қўмитаси расмийларининг Озодликка айтишича¸ 6 дан 7 январга ўтар кечаси содир этилган бу жиноятга алоқадорликда гумонланиб 31 яшар Ўзбекистон ватандоши қидирувга берилган:\n- Исмининг русча талаффузи – Давлетов Бахтиёр Фозилбекович. Доимий яшаш жойи – Ўзбекистон, Элликқалъа тумани, Сарибий қишлоқ фуқаролар йиғини ҳудуди. Бу йигит биринчи куни ишга чиққан экан. Ўлдирилганлар билан олдин таниш бўлмаган экан. Қандай қилиб бу ишчиларга қўшилиб қолганини ҳам ҳеч ким билмайди, деди исмини ошкор қилмасликни сўраган Краснодар Тергов қўмитаси вакили.\nТерговчининг айтишича¸ ўлдирилган ишчилар россияликлардир:\n- Ўлдирилганлар ўзбек эмас. Улар маҳаллийлар. Иккалови бошидан оғир нарса билан берилган зарбадан ҳодиса жойида жон берган. Давлетов улар билан бирга ишлагани учун асосий гумонланувчидир. Бахтиёр Давлетов қидирувга берилди, ҳозирча топилгани йўқ, деди терговчи.\nБ.Давлетов фотосуратлари Краснодар ўлкаси Тергов қўмитаси томонидан тақдим этилган\nТергов қўмитаси эътирофича¸ 54 яшар кубанлик ва 46 яшар чеченистонлик қурувчининг нима сабабдан ўлдирилгани ҳозирча аниқ эмас.\nҚидирувга берилган ўзбекистонликка нисбатан Россия Федерацияси Жиноят Кодексининг 105-моддаси, 2- қисми, “а” банди, яъни “икки ва ундан кўп кишини ўлдирганлик” моддаси асосида жиноий иш очилган.\nҚўйилаëтган бу айблар судда ўз тасдиғини топса¸ айбланувчи 8 йилдан 20 йилгача¸ оғирлаштирувчи ҳолатлар мавжуд деб топилса¸ умрбод қамоқ жазосига ҳукм этилиши мумкин.


Cана : 14-04-2018 / Экология / кўрилди: 187\nТошкент кимё технологиялари институтида Ўзбекистон Экологик ҳаракати ва Экоҳаракат Тошкент шаҳар ҳудудий бўлими ҳамкорлигида 15 апрель – Экологик билимлар кунига бағишланган "Ёшларда экологик билим ва маданиятни шакллантиришнинг долзарб вазифалари” мавзусида давра суҳбати ташкил этилди.Бу ҳада ЎзА нашри ёзмоқда.\nЎзбекистон Экологик ҳаракати ёшлар ўртасида экомаданиятни, атроф-муҳитни асраш туйғусини шакллантириш борасида қатор ишларни олиб бормоқда. Бу борада оммавий ахборот воситаларининг аҳамияти муҳимлиги ҳисобга олиниб, халқаро ташкилотлар билан ҳамкорликда «Экологик истеъмол маданияти», «Чиқиндиларни бошқариш» ва «Сувни асраш» мавзуларида роликлар тайёрланиб, телевидение орқали эфирга узатилмоқда.\nДавра суҳбатида экологик маданиятни ҳар ким ўзида шакллантириши лозимлиги таъкидланар экан, масаланинг долзарблиги бир қанча мисоллар орқали тушунтириб берилди. Мисол учун, тиш юваётиб жўмракдаги сувни ўчириб турсак, 10 литргача сувни тежашимиз мумкин экан. Ёки ёз кунлари пойтахтда ҳар бир инсон ўртача 1000 литргача сувни сарф қилади. Бу рақамларни бутун аҳоли сонига кўпайтирсангиз, кунлик, ойлик сув сарфининг миқдори ҳосил бўлади ва масаланинг долзарблигини янада яққол тасаввур қиласиз. Давра суҳбатида талабаларга маълумотлар ана шундай аниқ, равон, таъсирли ва далилларга бой тарзда тушунтириб берилди.\nТадбир сўнггида бугунги кундаги долзарб экологик муаммоларга бағишланган видеороликлар намойиш этилди.\n“Ақлли” деҳқончилик сайёра аҳолисини боқади


Нукусда коронавирусдан даволанаётган ҳомиладор аёл фарзандли бўлди - Ishonch.uz\nБош саҳифа Жамият Нукусда коронавирусдан даволанаётган ҳомиладор аёл фарзандли бўлди\nНукусда коронавирусдан даволанаётган ҳомиладор аёл фарзандли бўлди\nНукус махсус тиббиёт мажмуасида даволанаётган ҳомиладор аёл эсон-омон ўз фарзандини дунёга келтирди. Шифокорлар она ва боланинг соғлиги яхши эканлигини таъкидлашмоқда. Чақалоқнинг бўйи 51 сантиметр, оғирлиги эса 3,5 килограмни ташкил қилмоқда. Айни пайтда она ва бола тажрибали шифокорлар назорати остида.\nҚорақалпоғистон Республикаси Соғликни сақлаш вазирлиги ахборот хизматининг хабар қилишича, жорий йилнинг 15 июль ҳолатига ҳудуд бўйича коронавирус инфекцияси билан касалланган беморлар сони 1063 кишини ташкил қилган.\n100 фуқаро – Шимолий-ғарбий ҳарбий горнизони ҳудудида жойлашган Нукус махсус тиббиёт мажмуасида стационар шароитда даволанмоқда. Шундан: 13 нафар беморнинг аҳволи оғир, 2 нафар бемор жуда оғир аҳволда, 1 бемор вафот этган. Қолган 87 нафар беморнинг аҳволи ўртача. Беморлар дори-дармон ва беш маҳал овқат билан таъминланган.\nҲозирга қадар 112 нафар бемор соғайиб, уйига рухсат берилган. Айни пайтда 963 нафар фуқаро коронавируснинг енгил симптомлари билан уй шароитида ҳудудий поликлиникалар назорати остида даволанмоқда.\nАввалги саҳифаЎзбекистон Республикаси Президенти халқаро конференцияда нутқ сўзлади\nКейинги мақолаТошкентлик Олимпиячи ва паралимпиячи спортчилар 100 миллион сўмдан пул мукофоти билан тақдирланди


Аржуманд бону (Мумтоз Маҳал) - www.ziyouz.uz\nБош саҳифа Илм ва фанТарихТемурий маликаларАржуманд бону (Мумтоз Маҳал)\nАржуманд бону тахминан 1594 йилда Машҳадда туғилган. У асли эронлик бўлиб, бобоси ва ота-онаси камбағаллик юзасидан Ҳиндистонга кўчиб келиб, Акбаршоҳ мулозиматига хизматга киради. 1611 йилда Аржуманд бонунинг аммаси Нуржаҳон (Меҳринисо) Жаҳонгиршоҳга турмушга чиққач, Аржуманд бонунинг бобоси Эътимод-уд Давла бош вазирлик мансабига, ютаси Эътиқодхон (Осафхон) эса сарой бошқарувчиси лавозимига кўтарилади. 1613 йили 19 ёшли Аржуманд бону 21 ёшли шаҳзода Хуррамга (Шоҳ Жаҳон) турмушга чиқади. Ўткир ақл-идрок ва дид-фаросат соҳибаси бўлган Аржуманд бону тез кунда тадбиркорлиги, нозик табиати, иффати ва тенгсиз ҳусн-латофати билан сарой аъёнлари ўртасида катта эътибор қозонади. Хусусан, Жаҳонгиршоҳ Аржуманд бонуни ниҳоятда эъзозларди. Чунки Жаҳонгиршоҳ билан шаҳзода Хуррам ораларида вужудга келган айрим келишмовчиликларни Аржуманд бону ҳал қилишга киришар ва бу ишнинг уддасидан чпқарди. Табиийки, бундай эзгу хизматлари эвазига ҳар икки томоннинг илтифотига сазовор бўлади. Шунинг учун бўлса керак, кўп ўтмай саройда Аржуманд бону — Мумтоз Маҳал бегим (саройнинг кўрки) дея атала бошланди. Аржуманд бонуга берилган ушбу ном унга шон-шуҳрат келтириб жаҳонга машҳур қилди ва номи тарих саҳифаларига кўчди.\n1628 йил февралида эри Шоҳ Жаҳон тахтга ўтиргач, ёш малика Мумтоз Маҳал бегим салтанат ишларида унга ёрдамлашиб, режалик маслаҳатлари билан ҳукмдорни тўғри йўлга бошлади. Саройда у маслаҳатчи ва муҳрдорлик лавозимида эди.\nМумтоз Маҳал бегим яхши кунларда ҳам, оғир дамларда ҳам, ҳарбий сафарларда ҳам эрига вафодор ёр, содиқ ҳамроҳ ва жафокаш ҳамдард бўлди. У қисқа умри давомида 14 нафар фарзанд кўрди. «Тазкират ул-хавотин» асарида ёзилишича, Мумтоз Маҳал бегимнинг дунёда қолдирган фарзандлари саккиз нафар — тўрт қиз, тўрт ўғил бўлиб, қолган олти нафари ёшлигида нобуд бўлган. Унинг ўғиллари Доро Шукуҳ (1616—1659), Шоҳ Шужоъ (1617—1661), Аврангзеб (1618—1707), Мурод Бахш (1621 — 1658), қизлари — Жаҳон Оро бегим, Анжуман Оро бегим, Даҳр Оро бегим ва Кити Оро бегимдир.\nМалика Мумтоз Маҳал бегим Шоҳ Жаҳон ҳукмронлигининг тўртинчи йили, яъни 1631 йил 17 июн чоршанба куни навбатдаги сафар чоғида, Бурҳонпурда 14-нчи фарзандини туғиш пайтида 38 ёшида вафот этди. Мумтоз Маҳал бегим ҳаёт билан видолашаркан, эри Шоҳ Жаҳондан фарзандларига меҳрибон бўлишни, бундан буён бошқа уйланмасликни ва ниҳоят, унга атаб, дунёда тенги йўқ улуғвор, ҳашаматли мақбара бунёд эттиришни илтимос қилди.\nМумтоз Маҳал бегим ўлим олдидан ўз болалари билан видолашаркан, Шоҳ Жаҳоннинг аҳволидан хабардор бўлиб, унга ғамхўрлик қилиб туришни ўзининғ катта қизи— Жаҳон Оро бегим зиммасига юклайди.\nШоҳ Жаҳон севикли рафиқаси Мумтоз Маҳал бегимнинг васиятларига тўла амал қилади. Зотан, у кейинги 36 йиллик умри давомида уйланмай ўтади. Мунис ва вафодор рафиқасининг номини абадийлаштириш мақсадида, унга атаб ялтироқ оқ мармардан ҳашаматли мақбара қурдиради. Агра шаҳридаги улкан мақбаранинг қурилишига йигирма минг мутахассис уста ва ишчилар жалб қилиниб, 18 йилда қуриб битказилди. Бу улуғвор обида — «севги ва вафо» қасрининг қурилишига 40 миллион рупия маблағ сарфланган.\nМақбара қуриб битказилгач, марҳума Мумтоз Маҳал бегимнинг хокини кўчириб келтириб дафн этишди. Ушбу улуғвор ҳашаматли мақбарани Мумтоз Маҳал бегим бошига кийдирилган тож рамзида «Тож Маҳал» деб атадилар.\n← Аввалги Аввалги Абдулла Аҳмад. Исмини бошқача қўймоқчи (ҳажвия) (ҳажвия)\nКейинги → Кейинги: Нуржаҳон бегим


Энди ҳеч ким журналистга таҳдид қила олмайди - Уч илдиз\nБу хушхабар http://uchildiz.uz сайти фаол ҳамкори Аброр Хидирни ҳам мамнун этди, дейди Дониш домла дўстининг чеҳрасидаги нурдан завқланиб.\nХолисона айтганда ЎзМУ газетаси, Ахборот хизмати ва бошқа ижодий гуруҳларга шу кунга қадар ҳеч ким таҳдид қилиш уёқда турсин, ҳатто халал ҳам бермаган. Билъакс, университетимиз ижодкорларини раҳбарларимиз ҳар томонлама қўллаб-қувватламоқда! Бунинг учун ҳурматли раҳбарларимиздан ғоят миннатдормиз, дейди Дониш домла чин дилдан.\nҚуйидаги хабар эса ҳадемай ОАВда меҳнат фаолиятини бошлайдиган бўлғуси журналистларга ахборот сифатида тақдим этилди.\nЎзбекистонда журналистларга дўқ-пўписа қилиш ёхуд таҳдид билан хизмат фаолиятига аралашишга йўл қўйилмайди. Ушбу мазмундаги қонун бандлари Олий Мажлис Сенатининг XIV ялпи мажлисида маъқулланган «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонунида ўз ифодасини топган. Бу ҳақда Kun.uz мухбири хабар беради.\nСенаторлар маъқуллаган қонун билан Ўзбекистон Республикасининг «Журналистлик фаолиятини ҳимоя қилиш тўғрисида»ги қонунига ҳам ўзгартиш ва қўшимчалар киритилмоқда. Унга кўра, мамлакатда ОАВнинг цензура қилинишига йўл қўйилмаслиги қонунда таъкидланган.\nҚонунда назарда тутилган моддалар бўйича ҳеч ким журналистдан эълон қилинаётган хабарлар ёки материаллар олдиндан келишиб олинишига ҳақли эмас. Шунингдек, журналистнинг келишувисиз эфирга (босмага) тайёрланган материалга ўзгартириш киритилиши мумкин эмас. Ҳеч ким аввалдан ОАВ материалларини кўриб чиқиши ва цензурага йўл қўйишга ҳақли эмас.\nNext story Ҳисобот ёзиш ортиқча иш…ми?\nPrevious story Тил – “тел”га айланган…ми?


ЎзА - Соҳибқирон дипломатияси ҳақида китоб\nСоҳибқирон дипломатияси ҳақида китоб\n06.04.2018 17:46 Чоп этиш версияси\nАлишер Навоий номидаги Ўзбекистон Миллий кутубхонасида Шоҳиста Ўлжаеванинг “Амир Темур дипломатияси” номли китоби тақдимоти бўлиб ўтди.\nМамлакатимизда халқимиз, айниқса, ёш авлод маънавиятини юксалтириш, ижодий фаолиятини ривожлантириш, уларда китобга қизиқиш ва мутолаа маданиятини ошириш борасида олиб борилаётган ишлар юксак самаралар бераётгани таъкидланди.\nБуюк саркарда, Соҳибқирон Амир Темурнинг давлатчилик сиёсати ҳақидаги “Амир Темур дипломатияси” китоби ёш авлод қалбида улуғ аждодларимизга ҳурмат, ватанпарварлик ва ўз кучига ишонч туйғуларини юксалтиришга хизмат қилиши қайд этилди.\n“Амир Темур дипломатияси” китоби Ш.Ўлжаеванинг докторлик диссертацияси ва хорижда қилган маърузалари асосида тайёрланган бўлиб, буюк давлат арбобининг ташқи сиёсати ва дипломатиясининг маъно-мазмуни, мақсад ва вазифаларини ўрганишга бағишланган. Монографияда Соҳибқироннинг Шарқ ва Ғарб давлатлари билан олиб борган дипломатик алоқалари ва ташқи сиёсати, Амир Темур дипломатиясининг услублари ва бошқа жиҳатлари таҳлил қилиб берилган.\nИлмий-оммабоп усулда ёзилган мазкур китоб буюк саркарданинг давлатчилик сиёсатини англаб етиш ва ўша даврдаги халқаро вазиятга тўғри баҳо беришда муҳим роль ўйнайди. Китобда Амир Темурнинг Осиё ва Европа давлатлари раҳбарлари билан олиб борган ўзаро ёзишмалари ҳам алоҳида таҳлил қилинган.


1991 йил 19 август: демократларнинг ғалабаси - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nАбдураҳим Пўлат - 1991 йил 19 август: демократларнинг ғалабаси\nБугун на рус ва на ўзбек матбуотида 1991 йил 19 август куни эрталаб бошланган машҳур ГКЧП фитнасини эсловчи бирон бир хабарга дуч келиш амри маҳол. Ваҳолангки, ГКЧП фитначиларининг мақсади - Путин ва Каримов бугун Россия ва Ўзбекистонда яратган режимлар каби бир тузум яратиш, аниқроғи, эски совет системасини бироз косметик ўзгаришлар билан сақлаб қолиш эди. Бу икки шахс ва улар кабилар ГКЧПни, у мағлубиятга учрагани учун эслашни истамаётганлари балки табиийдир. Аммо, ўша кунлари ғалаба қозонган демократлар у воқеаларни эсламасдан ўтолмайдилар.\n19 августда бошланган фитанинг бир неча кундан кейин мағлубиятга учраши дунё тарихига янги йўналиш берди. Мудҳиш Совет системасининг қулаши инсоният тарихида алоҳида ўрин тутиши муқаррар бўлган воқеадир. Ҳа, ўша кунлари совет демократлари мисли кўрилмаган қаҳрамонлик кўрсатдилар. Уларга мадад берган нарса – Борис Ельциннинг рамзий бир шаклда Москвада Россия ҳукумати биноси олдида танк устига чиқиб, қисқа бир нутқ сўзлаши ва ГКЧПга қарши чиқишга чақириши бўлганлигини унутган одамлар бўлиши мумкин. Аммо, бу воқеаларни инсоният тарихидан ҳеч ким ўчиролмайди.\nБиз, ўзбек демократлари, хусусан «бирликчи»лар, ўша воқеалaрнинг иштирокчиси бўлганимиз, ГКЧПнинг мағлубияти ва Ўзбекистоннинг мустақиллигига учун йўл очилишига хисса қўшганимиз билан мағрурланишга ҳаққимиз бор.\nУ кунги воқеaлар ҳақида ҳали жиддий тадқиқотлар ўтказилади, тарихий асарлар ёзилади. Мен бу ерда воқеаларнинг ўзимиз билан боғлиқ бўлган баъзи тафсилотларини ўртоқлашмокчиман, холос.\nБиз, яъни мен ва «Бирлик» фаоли, ўша вақтдаги СССР халқ депутати, парламентдаги Ельцин-Сахаров гуруҳининг бирдан бир ўзбек аъзоси (Ўзбекистондан бу гуруҳнинг иккинчи аъзоси, Тошкентлик рус йигити Володя Золотухин эди) Пўлат Охун билан бир неча кун аввал Туркия сафаридан қайтган эдик. 18 август бозор куни мен ота-онамни зиёрат қилиб, оилам билан уларнинг Хувайдо кўчасидаги уйларида бўлдим. Биз шу ерда тунаб қолдик. Пўлатжон ҳам ота-онаси олдига, Шаҳрихонга кетганди.\n19 август куни эрталаб укам Абдуманноб телефон қилиб, Москва телевидениеси ҳокимият ГКЧП кўлига ўтганлиги хусусида эълон берганини билдирди. Дархол «бирликчи» сафдошларимиз билан боғланиб, ўша вақтдаги қароргоҳимиз бўлмиш Ўзбекистон Ёзувчилар Уюшмаси биносида тўплана бошладик. Асосан бўлаётган вокеалар хусусида хабар тўплашга ҳаракат қилардик, аммо, тезда тушундикки, тўла маълумот тўплаб бўлмайди, борига асосланиб бирон бир қарорга кeлишимиз лозим.\nКечқурун «Бирлик»инг раисдошларидан бири Бекжон Тошмуҳаммедовнинг (машҳур ёзувчимиз Ойбекнинг ўғли) дала ҳовлисида тўпландик. У ерда Шуҳрат Исматуллаев («Бирлик»нинг яна бир раисдоши), Миролим Одилов («Бирлик»нинг адвокати) каби сафдошларимиз бор эдилар. Вазиятни ҳар томонлама муҳокама қилиб, ГКЧПни қораловчи, уни тан олмасликка чақирувчи баёнот қабул қилишга келишдик. «Свобода» радиоси билан доимий алоқаси бўлган сафдошларимиз оркали бу фикрни дарҳол дунёга эълон қилдик. Эртаси куни қарорни расман тасдиқлаш мақсадида «Бирлик» Марказий кенгаши Ҳайътининг мажлисини Ёзувчилар Уюшмаси биносидаги норасмий қароргоҳимизда ўтказадиган бўлдик.\n20 август эрталаб Ёзувчилар Уюшмасининг биноси эски совет кинофильмларидаги Смольнийни эслатарди. Ҳамма мухолифатчилар шу ерга тўпланабошладилар. «Бирлик»нинг қароргоҳи бу ерда расмий мақомда ишлайдиган ёзувчи Ёдгор Обиднинг хонаси бўлса, «Эрк»чиларнинг қароргоҳи – бу партиянинг раиси, ўша пйтдаги Ёзувчилар Уюшмасини котибларидан бири Салай Мадаминовнинг кабинети эди. Энг қизиғи, бу икки гуруҳнинг мажлиси ҳақида хабар етказиб турувчи, бўзчининг мокисидек икки хона ўртасида бориб келувчи воситачилар бор бўлгани. Мен уларни кесатиб «воситачи» демоқчимасман, улар ростдан ҳам икки гуруҳ бирга ишлаши кераклигини истаган хайрихоҳларимиз эди.\nБиз Баёнотимизни моддама-модда муҳокама қилаётган пайтимизда, «Эрк» қароргоҳини кузатиб турган хайрихоҳлардан хабар келди: «эркчи»лар тўсатдан мажлисларини тўхтатиб, бир дақиқа ичида тарқалиб кетишган. Орадан 5 дақиқа ҳам ўтмасдан Ёзувчилар Уюшмасининг биноси бир неча автобусда келган милиция тарафидан босилди. Милиция ҳаммани тарқаб кетишга мажбур қилиш билан чекланмасдан, мени, Шуҳрат Исматуллаев, Миролим Одилов ва журналист Анвар Усмоновни Олой бозори орқасида жойлашган шаҳар прокуратурасига олиб келишди.\nСоат кундузи 12 лар атрофи эди.\nБироздан кейин Шуҳрат Исматуллаевни, у Тошкент шахар Советининг депутати бўлгани учун, қўйиб юборишди. У «Бирлик»нинг фаолиятини кординация қилиш ва бизни қутқариш учун кампания бошлашни биз билан келишиб, дарҳол бу ердан кетди. Анвар Усмоновни эса, журналистик фаолияти билан боғлик иш бўйича суд қилиш учун қаергадир олиб кетишди ва, эртаси куни билишимизча, 10 кунлик маъмурий қамоқ билан жазолашди.\nМени ва Миролим Одиловни аввал прокуратуранинг ўзида, кейин шаҳар Ички ишлар бошқармасида сўроқ қилишди. Шаҳар прокурорининг ўринбосари, янглишмасам у кишининг исми Анвар Мирзаев эди, ГКЧПнинг қарори бўйича мажлислар ва оммавий акциялар ўтказиш тақиқлангани, биз эса бу қарорни бузиб, «Бирлик»нинг йиғилишини ўтказганимиз ва ГКЧПга қaрши чиққанимиз учун жазога тортилишимизни эълон қилди. Биз эса унга ГКЧП давлат тўнтариши натижасида яратилган ноқонуний орган эканлигини, унинг қарор ва фармонларини тан олмаслигимизни, ГКЧПнинг умри бир ҳафтадан ошмаслигини, ундан сўнгра, ГКЧПни тан олган давлат органлари ва уларнинг ходимлари жазоланажагини гапирдик. Прокуратура ва милиция ходимлари ўзларига тўла ишонмоқдалар эди деб бўлмасди, уларнинг ўзи тараддуд ичида эканликлари кўриниб турарди, аммо, юқорининг буйруғини бажаришдан бошқа иложлари йўқлиги ҳам маълум эди.\nБизни шаҳарнинг бош миршабхонасида ярим кечагача ушлаб туришганидан ҳам маълум эдики, уларнинг (миршаблар ва ҳокимиятдагиларнинг) боши қотиб, қандай қадам қилиш хусуcида аниқ бир фикрга эга эмасдилар. Ниҳоят бир фикрга келишди шекилли, кечаси соат 12 лар атрофида бизни Куйбишев (хозирги Мирзо Улугбек) туман судига олиб келишди. Бир судья бизни кутиб турган экан. Бизни бу ерга олиб келган милиция наряди коридорда қолди ва бизни судьянинг хонасига киритишди.\nМиролим Одилов адвокат бўлгани учун ҳуқуқ тартибот органларидаги жуда кўп одамларни шахсан танирди. У судья билан ҳам таниш экан. Судьянинг исми эсимда йўк, тахминан 30 ёшлардаги йигит эди. У биз ГКЧПнинг қарорини бузишда айбланаётганимизни ва шаҳар партия комитети маъмурий ишлар бўлимидан унга телефон қилиб, бизни 30 кунга қамашни талаб қилишаётганини билдирди. Телефон қилган одам кеч бўлишига қарамасдан ўз иш ерида унинг қарорини кутаётгани, Марказкомда ҳам бу қарорни кутишаётганини айтди. Биз унинг ҳам «миясини ачитдик». ГКЧП мағлубиятга маҳкум эканлиги, СССРда орқага қайтариб бўлмайдиган демократик жарёнлар бошлангани, агар бизни қамаш ҳақида ҳукм чиқарса, судьянинг ўзини боши балога дучор бўлишини ва ҳатто бутун умрга ҳуқуқ тартибот органларида ишлаш ҳуқуқидан маҳрум бўлиши муқаррар эканлигини уқтирдик. У ҳам тараддудга тушди. Сўнгра бундай деди: «Мен сизларни шундай қўйиб юборолмайман, ГКЧП қарорига бўйсунмаганингиз учун бир минг сўмдан жарима бериш ҳақида ҳукм чиқараман, сизлар эса тезлик билан Ўзбекистондан қочишингиз керак». У шундай қилди ҳам.\nXонадан чиқсак, милиция наряди бизни олиб кетмоқчи. Биз кўлимиздаги қарорни кўрсатсак ҳам улар бизни ушлаб кетишмоқчи бўлишди, бизни суд қароридан кейин қамоқхонага олиб бориш ҳақида буйруқ олишганини билдиришди. Суд бундай қарор чиқармаслиги мумкинлигини ҳеч ким ўйлаб ҳам кўрмаган.\nСудьяни чақирдик. Тўғрисини айтиш керакки, у шу ерда мардлик кўрсатди. У миршабларга дўқ уриб, улар суд қарорини бажаришга мажбур эканликларини, аксинча, уларга қарши шикоят ёзажагини айтди. Миршаблар чекиндилар.\nЯрим кундан кўпроқ дунёда нима бўлаётганидан хабарсиз эдик. Суд биноси ташқарисида кутиб турган сафдошларимиздан охирги воқеаларни ўргандик. Москвада икки ҳокимият вужудга келгани, умумий кайфият Ельцин раҳбарлигидаги демократларнинг қўли баланд келаётганини кўрсатишини билдик ва нима бўлса ҳам Тошкентда қолишга қарор бердик.\nЭртаси куни, яъни 21 август эрталабдан «Бирлик»нинг яна бир норасмий қароргоҳларидан ҳисобланган ва раҳбари Миролим Одиловнинг ўзи бўлган Фуқаролик ишлари бўйича адвокатлар бюросининг Юнусободдаги офисида тўпландик. Шаҳрихондан Пўлатжон Охунов ҳам етиб келди.\nБу ерга ҳуқуқ тартибот органларида ишлайдиган бир ишончли дўстимиз телефон қилди ва Марказкомдигилар, хусусан Ислом Каримов бизнинг қўйиб юборилишимиздан дарғазаб бўлиб, бизни ҳибсга олиш учун қайтадан буйруқ берилгани, биз турган бино назорат остига олингани, бизни ушлаш учун милиция наряди йўлга чиққанини билдирди. Кўринишидан, Ўзбекистон раҳбарияти ичида ГКЧПчилик кайфияти ҳали ўзгармаган эди.\n21 август куни ГКЧПнинг мағлубиятга учраши анчагина аниқ бўлиб қолганди. Шу сабабли, бизни ушлаб қамашса, ГКЧПнинг умри бир ҳафтадан ошмаслиги хусусидаги тахминларимизни ҳам ҳисобга олганда, қамоқхонада кўп вақт қолмаслигимизни жуда яхши билардик. Бироз қамоқхонадан ўтириб чиқиш бизни қаҳрамонга айлантиришни ҳам тушунардик. Аммо, одамнинг табиати шундай эканки, мана ҳозир бизни қамоққа олиб кетишларини кутамиз, деб ўтира олмас экан. Биз ҳам ўтира олмадик ва шу ердаги дўстимизнинг автомобилига ўтириб, қочишга қарор қилдик. Дўстимиз машинасининг моторини ишлатиб, машина эшикларини очиб бизни кутиб турди. Биз тезлик билан бинодан чиқиб машинага ўтирдик ва йўлга чиқдик. Қаршимиздаги кўп қаватли бинонинг 2 йўлагидан (подъездидан) бир неча одам югуриб чиққанда, бизни назорат қилувчилар шулар эканлигини фаҳмладик. Улар машиналари билан орқамиздан қувлашни бошлашди.\nВоқеа Юнусободдаги машҳур Универсамнинг диагонал бўйича қаршисидаги бурчакда, Чимкент тракти ва Ишчилар шаҳарчасига кетадиган катта кўчанинг чорраҳасига яқин жойда бўлмоқда эди. Биз (шофердан ташқари мен, Пўлат Охунов ва Миролим Одилов) Ишчилар шаҳарчаси тарафга кетдик. Бизни таъқиб қилувчилар ҳам орқамиздан қувиб кетишди. Уста Ширин кўчасига яқинлашганда бир бурилиш бор экан, машинамиз бурилиши билан бу жойларни яхши биладиган Миролим Одилов тўсатдан машинани тўхтатирди, биз иккаламиз машинадан тез тушиб қолдик. Шофер билан Пўлатжон катта тезликда йўлни давом эттиришди. Пўлатжонга «Сизга депутат сифатида барибир тегишмайди, Москвада учрашамиз» дейишга улгурдик, халос ва кичкина кўчаларга кириб кетдик. Пайқадикки, бизни кузатиб келаётганлар Пўлатжонларнинг машинаси орқасидан кетишди, улар бизни тушиб қолганимизни сезишмаган экан.\nБир ердан Миролим телефон қилиб, укасини чақирди, у бир оздан кейин машинасида етиб келди ва бизни Чимкентга олиб кетди. Чимкентга бориш учун Тошкент ҳалқа йўлидан чиқаберишдаги ва Черняевка олдидаги ДАИ постлари олдидан ўтишимиз керак эди. У ерлардан биз дала оркали яёв ўтдик ва келишилган ерда яна машинага ўтирдик.\nЎша тарафларда Миролимнинг бир қариндоши шу куни тўй муносабати билан эрталаб ош берган экан, унга кеч қолган бўлсак ҳам тўй ерига кирганимиз ва ҳали қозонда ош бор экан, ундан еб кетганимиз ҳам эсимда.\nТушдан кейин, балки кечга яқин, Чимкентга етиб келдик ва аэропортдаги телевизор орқали Горбачевнинг Ялтадан қайтиб келиши ҳақидаги репортажни ҳам кўрдик. Хуллас, ГКЧП тамом бўлганди.\nШундай бўлса ҳам биз Москвага кетишга қарор қилдик. СССРда энги давр бошланаётганини тушунардик, асосий воқеалар Москвада бўлаётгани учун ўша ерда бўлишимиз, у ерлик демократлар билан келажак ишларини маслахатлашишимиз керак, деб ҳисобладик.\nЎша куни кечаси Москвага етиб келдик. Пўлат Охунов ҳам бу ерга келиб депутатлар учун ажратилган «Москва» мехмонхонасида тўхтаган эди. Унинг депутат сифатидаги расмий ёрдамчиси бўлганимиз учун биз ҳам шу ерга жойлашдик.\nЭртаси эрталаб Калинин проспектидаги баландқават бинолардан бирига келдик. Бу ерда СССР Олий Советининг комитетлари жойлашган эди. Кўплаб депутатлар билан учрашдик. Ҳамма ГКЧП устидан қозонилган ғалаба кайфи остида эканлигини гапириб ўтирмаса ҳам бўлади. Кўпчилик депутатлар ГКЧПни очиқдан очиқ қўллаган республика Ўзбекистон ва унинг президенти Каримов бўлганини ғазаб билан тилга олишди. Биз ўзбек демократларининг, хусусан «Бирлик»нинг позицияси, унинг Баёноти билан ҳаммани таништирдик, ўзимиз билан бўлган воқеаларни қаҳ-қаҳалар остида гапириб бердик.\nКейин шаҳар кўчаларини айлангани чиқдик. Шаҳар маркази худди байрам кунларидек говжум эди. Калинин проспектининг бошланиш жойида Калининнинг ҳайкалини демонтаж килишаётгани, Лубянка майдонида эса, КГБ биноси олдидаги Дзержинскийнинг ҳайкалини бўйнидан трос тортиб кран билан ўз жойидан олиб ташлашаётганининг гувоҳи бўлдик.\nҲаёлимга Буюк Франция инқилоби давомида монархиянинг рамзи бўлмиш Бастилия қўрғони қўзғолончилар томонидан кўлга олингач, бузиб ташлангани келди. Тарихдан маълумки, монархиянинг охирги йиллари Бастилияда биргина маҳбус сакланган экан. Шундай бўлса ҳам, уни монархиянинг рамзи сифатида бузишган. Қонли совет тузумининг рамзи бўлмиш КГБнинг биноси билан эса, ҳеч кимнинг иши йўқ эди. Ҳа, дедим, ичимда, хозир 20 аср, 18-чи эмас, рамзларни бузишдек вандализм бўлмаётгани тўғри нарса.\nМосквада бир неча кун бўлдик. Шу кунларда бизнинг ташаббуcимиз билан бир-икки ой аввал таъсис этилган, ўзбек ва рус тилларида чиқиши режалаштирилган «Мустақил ҳафталик» газетаси Россиянинг тегишли министрлигида рўйхатга олинди. Ўша пайтда ошкораликнинг рамзига айланган «Комсомольская правда» газетасида ГКЧП кунлари Ўзбекистонда бўлган воқеаларни ёритувчи мақола чиқартирдик.\nТабиий, ҳар куни Тошкентга телефон қилиб, у ерда бўлаётган воқеалар хусусида сафдошларимиздан хабар олиб турдик. Янглишмасам, 25 август куни (балки 26-чидир) Тошкентда Ўзкомпартия Марказкомининг пленуми бўлгани ва пленумда нутқ сўзлаган Ислом Каримов Ўзбекистонда демократияни ривожлантириш ҳақида ваъзхонлик килиб, «Эрк» партиясини рўйхатга олиш ҳақида қарор қилганларини гапирганини ўргандик. Бу хабар ҳақиқатга қанчалик яқин эканлигини тахмин қилиб ўтиргандан кўра, партия раиси Салай Мадаминовга телефон қилганимиз яхши, дедим мен ва шахсан ўзим у билан телефонда гаплашдим. У бу гапларнинг тўғри эканлиги, Каримов демократик ўзгаришлар қилишга қатъий киришгани, ўзига маълум бўлишича, Каримов фақат «Эрк»ни эмас, «Бирлик»ни ҳам рўйхатга олишни гапирганини айтди.\nШундан кейин мен Марказкомнинг аъзоси бўлган бир қариндошимга телефон қилдим. Унинг айтишича, Каримов «Эрк» партиясини рўйхатга олишни гапирганда, залдан бир одам «Бирлик-чи?» деб луқма ташлаган экан, Каримов ғазаб билан «Мен бундай ташкилотни билмайман» деб масалага нуқта қўйибди.\nАйнан шу куни, «Тошкент оқшоми» газетасида ҳеч кимнинг эътиборини тортмаган бир кичик эълон ҳам берилган. Унинг маъноси шундай: «Бугун Тошкент шаҳар суди Куйбишев район судининг фуқаролар Абдураҳим Пўлатов ва Миролим Одиловларга нисбатан 20 августда чиқарган маъмурий жазо ҳукмини бекор қилди». Айнан шундай. Бу фуқаролар кимлиги, уларга нисбатан нима учун ва қандай ҳукм чиқарилгани мутлақо тилга олинмаган.\nТошкентга келганимиздан кейин ўша вақтларда расман чиқадиган «Эрк» газетасининг навбатдаги сонини кўрдим. Унинг биринчи саҳифасида «Эрк» партиясининг бизникидан ҳам кескинроқ ёзилган ГКЧПни қораловчи 19 август билан белгиланган баёнотини кўрдим ва ҳайрон қолдим. Бизни ҳали расман қабул қилиб улгурмаган баёнотимиз учун жазоладилар, бошқалар билан эса ҳечкимнинг иши ҳам йўқ. Аммо, масланинг моҳиятини биладиган одамлар кўзимизни очишди. Бу газета ҳафталик бўлиб, жума кунлари чиқар экан. Газетанинг қўлимиздаги сони босмага берилган куни ҳам қаердадир кўрсатилган – 23 август. Қаранг, кичкина айёрлик билан қандай катта «ғалаба»га эришилибди.\nХуллас, 19 август фитнаси билан бошланган тарихий воқеалар натижаасида СССР қулади, ҳамма республикaлар қатори Ўзбекистон ҳам мустақил бўлди. 4 ёки 5 сентябрь куни (бу кунни «эрк»чилар аниқ билишади) Ўзбекистон Ёзувчилар Уюшмасига кираберишда мени «Бирлик»нинг асосчиларидан Дадахон Ҳасан ва «Эрк» газетасининг Бош муҳаррири Иброҳим Ҳаққул тўхтатишди ва қўлларидаги ҳозиргина Адлия вазирлигидан олиннган «Эрк» партиясининг расман рўйхатдан олингани хусусидаги гувоҳномани кўрсатиб, шундай дейишди: «Асосий мақсадимиз мустақиллик эди, мана унга эришдик. Энди Каримовнинг ўзи демократия учун йўл очиб бермоқчи. Унга қарши курашни тўхтатайлик. Сиз ҳам шу йўлга ўтинг». Мен жаҳл устида уларга бир-икки оғиз қаттиқ сўз ҳам айтдим.\nБиз «Бирлик»нинг қурултойини ўтказиш учун ҳокимиятна ариза бериб рад жавобини олганимиздан кейин, қурултойни 15 сентябрда Қозоғистоннинг биз билан чегарадош бўлган Черняевка қишлоғида менинг бир қариндошимнинг ҳовлисида ўтказдик. Қурултойнинг ҳужжатларида мустақиллик эълони ижобий воқеа сифатида баҳоланади, «Бирлик» Ўзбекистонда демократиянинг ғалабаси учун курашини давом эттражаги баён қилинади.\nЗотан, демократия учун курашнинг аҳамияти яна ҳам ошганди. Буни тушуниш учун қуйидагиларни эслатмоқ зарур деб ҳисоблайман.\nМен 1990 йилнинг охирида ёзилган «Ўзбекистон мустақил диктатура бўсағасида» номли мақоламда «Агар демократлар бунинг олдини олмасалар, Ўзбекистон мустақилликкка эришгач, унда Сталин типидаги режим ўрнатилади. 30-чи йилларнинг фожеаси такрорланиб, халқ яна ўз қонига ботирилaди. Аммо, бу сафар буни ўзимизнинг коммунистлар қиладилар» деб ёзган эдим.\nМинг афсуски, бу башоратларим ҳақиқатга айланди. Андижон воқеаларигача ўнлаб бегуноҳ одамларнинг ёстиги қуритилган бўлса, Андижонда миллатимиз ўз қонига ботирилди. Номинигина ўзгартириб олган ўз коммунистларимиз томонидан ботирилди.\nЯна бир минг афсуски, бундан 14 йил аввал айни шу кунларда СССР демократларининг ғалабаси билан бошланган воқеалар бизни Андижондаги оммавий қиргинликка олиб келди.\n19-21 август 2005 йил


Марғилонда газ йўқлигидан норозилар уч кундан бери кўчага чиқаяпти\n05 декабр 2020, Тошкент вақти: 10:58\nСурат 21 декабрь соат 19лардан кейин Марғилоннинг Саховат маҳалласи ҳудудида олинган.\nФарғона вилояти Марғилон шаҳри Саховат маҳалласи аҳолиси уч кундан буён табиий газ ва электр йўқлигидан норози бўлиб, кўчага чиқаяпти. Ҳокимлик ва мутасадди ташкилот вакиллари норози аҳолига муаммони ҳал қилишга ваъда бераяпти. Бироқ газ идораси масъулларига кўра, табиий газ босими пастлиги боис аҳолини узлуксиз газ билан таъминлаш имкони бўлмаяпти.\nМарғилоннинг Саховат маҳалласида жойлашган эски Ипакчилик комбинати ҳудудидаги кўп қаватли уйларда яшовчи аҳоли газ ва электр тақчиллигидан норози бўлиб, 19 декабрдан буён ҳар куни тўпланиб, кўчага чиқаяпти.\nМарғилондаги манбалардан олинган маълумотга кўра, қўшни Қиргули мавзеси аҳолиси жума куни кўчага чиққани натижасида газ билан таъминлангани воқеасидан илҳомланиб, марғилонликлар ҳам норозилик билдиришга қарор қилишган:\n“Ипакчилик комбинати ҳудудида одамлар шанбадан бери кўчаларни тўлдириб ўтириб олаяпти. Саховат ва Гулистон маҳаллалари фуқаролари чиққан. Бу жойларда асосан кўп қаватли уйлар жойлашган. Свет билан газ ўчирилиши жонига теккан одамлар кўчага чиқишга мажбур бўлишди. Улар Қиргулида одамлар газ билан таъминланганини эшитиб, қўрқмасдан кўчага чиқишди”, деди Озодликка воқеа тафсилотларидан хабардор Марғилондаги манба исмини очиқламаслик шарти билан.\nКўчага чиққан норозилар сони 150дан 200гача экани айтилаяпти.\nМарғилон ҳуқуқ-тартибот идораларидан олинган маълумотга кўра, кўчага чиққан норозилар асосан аёллардан иборат.\nМазкур идорадаги манба маълумотига кўра, шанба куни норози аёллар олдига Марғилон шаҳар ҳокимлиги вакиллари ва мутасадди ташкилотлар ходимлари бориб, вазиятни ўнглашни ваъда қилиб, одамларни уйларига тарқатишга муваффақ бўлган.\nБироқ манбанинг айтишича, якшанба куни ҳам газ ўчиб қолгач, марғилонликлар яна кўчага чиқишган:\n“Газ ва электр идораси шанба куни вазиятни яхшилашга ҳаракат қилишди. Бироқ газ давлениеси паст бўлгани учун, газ билан узлуксиз таъминлаш имкони бўлмаяпти. Бугун – душанба куни ҳам газ ўчиб қолгач, яна кўчага чиқишибди”, деди ҳуқуқ-тартибот идораларидаги манба.\nМарғилон шаҳар ҳокимлигидан олинган маълумотга кўра, ҳокимлик, МХХ, милиция ва мутасадди ташкилотлар вакилларидан иборат махсус гуруҳ 21 декабрь куни ҳам Саховат маҳалласига бориб, норози аёллар билан учрашиб, улар орасида ташвиқот-тарғибот ишларини ўтказган.\n“Вилоят ҳокими ҳам келди, вилоят прокурори ҳам келиб кетди. Бугун Марғилон ҳокимлигидан бориб, Саховатдаги аёллар билан учрашиб, уларга бошқа кўчага чиқмаслик ҳақида таъкидланди. Аёлларнинг ҳаммасига тушунтирилди”, деди ҳокимлик ходими.\nМарғилондан олинган сўнгги маълумотга кўра, мақола ҳозирланаётган 21 декабрь кечги соат 7ларда ҳам газ муаммоси ҳал бўлмагани ва одамлар ҳануз кўчада қолаётгани боис газ идораси, МХХ ва милиция ходимларидан иборат махсус гуруҳ Саховат маҳалласи ҳудудида қолаяпти.\nФарғона шаҳрининг Қиргули мавзесида яшовчилар ҳам газ йўқлигидан норозилик билдириб, кўчага чиқди.\nМарғилонликларнинг норозилигидан бир кун аввал - 18 декабрь оқшомида Фарғона шаҳрининг Қиргули мавзесида кўп қаватли уйларда яшовчи икки юзга яқин одам газ йўқлигидан норозилик билдириб, кўчага чиққиб, Марғилон автомобиль йўлини бир соат давомида тўсиб туришди. Милиция ва ҳокимият расмийлари норозилар ёнига келиб, газ баллонлари берилишини ваъда қилганидан сўнг оломон уйларига қайтди.\nЎзбекистонда газ ва электр тақчиллигига қарши аҳолининг норозилик чиқишлари жорий йилда биринчи марта кузатилаётгани йўқ.\nЖорий йил январида Навоий вилояти Хатирчи тумани Мирзо Улуғбек деҳқон фермерлар уюшмаси ҳудудида яшовчи элликка яқин аёл электр энергияси тақчиллигидан норозилик билдириб, Хатирчи-Зарафшон йўлини тўсиб қўйди. Хатирчилик манбаларга кўра, туман ҳокими воқеа жойига келиб, чироқни ўчирмасликка ваъда бергач, норози аёллар тарқалган.\nСўнгги ўн йилдан зиёд вақт давомида Ўзбекистоннинг деярли барча ҳудудида табиий газ ва элетр тақчиллиги мунтазам кузатилмоқда.\nАйрим қишлоқларда кунига 20-22 соат давомида чироқ ва газ ўчирилаяпти.


РАСУЛУЛЛОҲ САЛЛАЛЛОҲУ АЛАЙҲИ ВАСАЛЛАМНИНГ ФАРЗАНДЛАРИ\nАллоҳ таолога ҳамд-сано, севикли пайғамбаримиз Муҳаммад саллаллоҳу алайҳи васалламга ва у зотнинг покиза оила аҳллари, авлодлари ҳамда у зотга қиёматгача яхшилик билан эргашганларга Аллоҳнинг раҳмат-мағфирати бўлсин!\nТарихий манбаларга мурожат қиладиган бўлсак, дунё яратилгандан буён ҳеч бир шахс ҳақида, унинг қилган ишлари, фарзандлари, атрофидаги кишилар, у яшаган давр, муҳит ва улардан бошқа нарсалар ҳақидаги маълумотлар, севикли пайғамбаримиз Муҳаммад Мустафо саллаллоҳу алайҳи васалламнинг ҳаёт-фаолиятларини ўрганилганчалик аниқ ва мукаммал ўрганилмаган.\nБиз ушбу мақолада у зот саллаллоҳу алайҳи васалламнинг фарзандлари ҳақида баҳоли қудрат маълумот бериб ўтишга журъат қилдик.\nСевикли Пайғамбаримиз саллаллоҳу алайҳи васалламнинг етти нафар: уч ўғил ва тўрт қиз фарзандлари бўлган. Улар: Қосим, Тоҳир, Иброҳим, Зайнаб, Руқаййа, Умму Кулсум ва Фотима розияллоҳу анҳум ажмаъин.\nҚосим, Расулуллоҳ саллаллоҳу алайҳи васалламнинг ўғил фарзандларининг тўнғичи бўлиб, Расулуллоҳ саллаллоҳу алайҳи васалламга пайғамбарлик ваҳийси келишидан олдин туғилганлар. Ўн етти ойлик бўлиб вафот этганлар. Қосим жоҳилият даврида вафот этганми ёки саодат асридами деган саволга уламоларимиз қуйидагича жавоб берадилар:\nИбн Исҳоқдан келтирилган маълумотда, Расулуллоҳ саллаллоҳу алайҳи васалламнинг Қосимдан бошқа икки ўғиллари Тоййиб ва Тоҳир ҳам пайғамбарлик келмасдан илгари вафот этганлари айтилган.\nАммо Суҳайлий, Зубайрдан қилган ривоятида Қосимни кўкракдан ажрамаган даврида вафот этгани ҳамда уни Исломни топганлигига далолат қилувчи ушбу маълумотни келтиради:\n“Қосимнинг вафотидан қайғуга тушиб, йиғлаб ўтирган Хадича розияллоҳу анҳо ҳузурига кирган Расулуллоҳ саллаллоҳу алайҳи васаллам: “Агар истасанг унинг (яъни Қосимнинг) жаннатдаги овозини эшиттираман” – дедилар. Хадича розияллоҳу анҳо онамиз: “Балки Аллоҳ ва расули буни тасдиқлади” – дедилар.\nФарёбийнинг “Мустадрак” китобларидаги, Қосимни пайғамбарлик келганидан сўнг вафот этганлиги ҳақидаги маълумотлар ҳам буни қувватлайди. Бас шу маълумотга суяниб айтадиган бўлсак, Расулуллоҳ саллаллоҳу алайҳи васалламнинг Исломда вафот этган биринчи фарзандлари Қосимдир.\nРасулуллоҳ саллаллоҳу алайҳи васаллам у билан “Абулқосим” яъни “Қосимнинг отаси” деб, куняланганлар.\nРасулуллоҳ саллаллоҳу алайҳи васалламнинг иккинчи ўғиллари Тоҳир ҳақида Зубайр ибн Баккор шундай дейди: “Расулуллоҳ саллаллоҳу алайҳи васалламнинг Қосим ва Иброҳимдан бошқа Абдуллоҳ исмлик фарзандлари ҳам бор эди. Уни уч ном Абдуллоҳ, Тоййиб ва Тоҳир деб чақирардилар. У ёшлигида Маккада вафот этди”.\nМазкур сўзни, Абу Амр ва Доруқутнийдан келтирилган ривоятлар ҳам тасдиқлайди. Доруқутний ва бошқа насаб уламолари келтирган маълумотга кўра, Абдуллоҳни Тоййиб ва Тоҳир деб номланишига сабаб, уни пайғамбарликдан сўнг дунёга келиши билан боғлиқдир.\nБаъзи маълумотларда Тоййиб ва Мутаййиб бир қориндан, Тоҳир ҳамда Мутаҳҳир яна бир қориндан туғилган эгизаклар эканлиги айтилган. Аммо бу насаб уламолари наздида кучсиз бўлган ривоятдир. Демак юқорида келтирилган маълумотларга асосланиб Расулуллоҳ саллаллоҳу алайҳи васалламнинг ўғиллари учта Қосим, Тоҳир ва Иброҳимлар бўлган.\nРасулуллоҳ саллаллоҳу алайҳи васалламнинг барча фарзандлари Хадича розияллоҳу анҳодан туғилганлар. Фақатгина ёлғиз Иброҳим, Қибтий қабиласидан бўлган Мория розияллоҳу анҳодан туғилган.\nМашҳур ривоятларда келтирилишича Иброҳим 8-ҳижрий Зулҳижжа ойида туғилиб, 18 ойлигида вафот этади. Жанозаларини Расулуллоҳ саллаллоҳу алайҳи васаллам ўқийдилар ва Мадинадаги “Бақеъ” қабристонига дафн этиладилар.\nМуғийра ибн Шўъбадан қилинган ривоятда Пайғамбар алайҳис салом даврларида, Иброҳим вафот этган куни қуёш тутилиш воқеаси кузатилади. Одамлар: “Қуёш Иброҳим вафот этгани учун тутилди” – дейдилар. Бу сўзни эшитган Расулуллоҳ саллаллоҳу алайҳи васаллам уларнинг ақидаларини тўғирлаш ва қалбларидаги нотўғри шубҳа-гумонларни тарқатиб юбориш мақсадида: “Албатта қуёш ҳам, ой ҳам бировнинг вафот этгани ёки туғилгани учун тутилмайди. Агар уларни тутилганини кўрсангиз, намоз ўқинглар ва Аллоҳга дуо қилинглар” – деб таълим берадилар.\nШу ўринда у билан боғлиқ, эътиборга молик бир воқеа ҳам бўлиб ўтади. Иброҳимнинг вафотидан Пайғамбар алайҳис саломнинг кўзлари ёшланади ва: “Қалб махзун бўлди, кўзлар ёшланди, лекин Парвардигорнинг ғазабини келтирадиган нарсани айтмаймиз. Албатта биз Эй, Иброҳим! Сенинг фироқингда махзун бўлдик” – дедилар. Уни Усмон ибн Мазъун ёнига дафн қилинишини айтдилар. Дарҳақиқат бу воқеада бизлар учун ажойиб бир ибрат намунаси бордир.\nЗайнаб, Руқаййа, Умму Кулсум ва Фотима розияллоҳу анҳунна Расулуллоҳ саллаллоҳу алайҳи васалламнинг қизлари. Уларнинг барчалари Исломни қабул қилиб, у зот саллаллоҳу алайҳи васаллам билан бирга ҳажрат қилганлар.\nБаъзи манбаларда, жумладан Ибн Ҳишомнинг “Ас Сийра ан Набавия” китобларида қизларнинг ёш жиҳатидан тартиби қуйидагича келтирилади: катталари Руқаййа, сўнг Зайнаб, сўнг Умму Кулсум, сўнг Фотима розияллоҳу анҳунна.\nАммо бошқа мўътабар манбаларда Расулуллоҳ саллаллоҳу алайҳи васалламнинг тўнғич қизлари Зайнаб эканлиги айтилади.\nИбн Исҳоқ келтирган маълумотга кўра Зайнаб Расулуллоҳ саллаллоҳу алайҳи васаллам 30 ёшга кирганларида туғилган катта қизларидир. Исломни қабул қилиб, ҳижрат қилганлар. Ҳижратнинг 8-йили холаваччалари ва турмуш ўртоқлари Абул Ос ибн Робеъ ҳузурида вафот этдилар. Зайнабни қабрга Расулуллоҳ саллаллоҳу алайҳи васалламнинг ўзлари қўйдилар.\nЗайнабдан Али ва Умома исмлик икки фарзанд қолган. Али балоғат ёшига яқинлашиб вафот этган. Макка фатҳи куни, Расулуллоҳ саллаллоҳу алайҳи васалламнинг туяларига мингашган киши Зайнабнинг ўғиллари Али бўлган.\nУмома эса қизлари бўлиб, субҳ намозида Расулуллоҳ саллаллоҳу алайҳи васаллам уни елкаларида кўтариб намоз ўқиганлар. Рукуъга борганларида ерга тушириб қўяр ва уни Аллоҳ паноҳида асрашлигини сўраб дуо қилгандилар.\nФотима розияллоҳу анҳо вафот этганларидан сўнг, Али ибн Абу Толиб Умомага уйланганлар.\nРасулуллоҳ саллаллоҳу алайҳи васалламнинг иккинчи қизлари Руқаййа, Пайғамбаримиз алайҳис салом 33 ёшга тўлганларида туғилганлар. Ундан сўнг эса учинчи қизлари Умму Кулсум туғилган.\nРуқаййа ва Умму Кулсум, Абу Лаҳабнинг икки ўғли Утба ва Утайбага унаштирилганди. “Масад” сураси нозил бўлгач, Абу Лаҳаб икки ўғлини чақириб: “Агар Муҳаммаднинг икки қизини қўйиб юбормасанглар, оналаринг менга ҳаром бўлсин!” – деб қасам ичди. Ўғиллари у қизлар билан бирга бўлмасдан туриб, улар билан ажрашишди.\nСўнг Маккада Усмон розияллоҳу анҳу Руқаййага уйландилар ва икки ҳижратга ҳам у зот розияллоҳу анҳо билан бирга бордилар.\nРуқаййа, Усмон розияллоҳу анҳудан Абдуллоҳ исмлик фарзанд кўрдилар ва кейинчалик Усмон розияллоҳу анҳу, у билан куняландилар. Абдуллоҳ олти ёшга кирганда юзидан хўроз чўқиб, шу жароҳат сабаблик вафот этади. Руқаййа розияллоҳу анҳо Абдуллоҳдан кейин фарзанд кўрмайдилар.\nРасулуллоҳ саллаллоҳу алайҳи васаллам Бадр ғазотига тайёргарлик кўраётган вақтларида Руқаййа касал бўлиб қолади ва Усмон розияллоҳу анҳуни унга қараб туриш учун қолдирадилар.\nРасулуллоҳ саллаллоҳу алайҳи васаллам Бадрда эканликларида Руқаййа розияллоҳу анҳо вафот этдилар.\nЗайд ибн Ҳориса Бадрдан ғалаба хабарини келтирганида, Руқаййанинг қабри устига тупроқ тортилаётганди. Расулуллоҳ саллаллоҳу алайҳи васаллам қизларининг дафн маросимига қатнаша олмайдилар.\nРасулуллоҳ саллаллоҳу алайҳи васалламнинг учинчи қизлари Умму Кулсум оналари Хадича розияллоҳу анҳо билан бирга Исломни қабул қилганлар ва аёллар байъат қилганда опалари билан бирга байъат қилганлар. Оталари саллаллоҳу алайҳи васаллам билан Мадинага ҳижрат қилганлар. Опалари Руқаййа вафот этгач, ҳижратнинг учинчи йили, Робеъул аввал ойида Усмон розияллоҳу анҳуга турмушга чиққанлар. Шу сабабли Усмон розияллоҳу анҳу “Икки нур эгаси” деб номланганлар. Умму Кулсум Усмон розияллоҳу анҳудан фарзанд кўрмаганлар.\nФазоилий бу никоҳ ҳақида қуйидаги ривоятни келтиради. Расулуллоҳ саллаллоҳу алайҳи васаллам, Усмон розияллоҳу анҳуга:\n“Жоним қўлида бўлган Зотга қасамки, агар менинг юз қизим бўлиб, улар бирма-бир вафот этсалар, уларни сенга никоҳлаб берардим. Чунки никоҳлаб беришимга Аллоҳ таало буюрганини, Жаброил менга билдирди”—дедилар.\nИбн Саъддан ҳам шу маънодаги ҳадис ривоят қилинган. Расулуллоҳ саллаллоҳу алайҳи васаллам: “Агар улар (қизлари) ўнта бўлсалар ҳам, Усмонга никоҳлаб берардим”—дедилар.\nУмму Кулсум розияллоҳу анҳо 9-ҳижрий сананинг Шаъбон ойида вафот этдилар. У зотнинг қабрларини Али, Фазл ва Усама розияллоҳу анҳум қазидилар. Расулуллоҳ саллаллоҳу алайҳи васаллам эса у қабр тепасида турдилар.\nАнас ибн Молик розияллоҳу анҳу: “Расулуллоҳ саллаллоҳу алайҳи васалламни, Умму Кулсум қабри тепасида кўзларидан ёш оқиб йиғлаб турганларини кўрдим”—дейдилар.\nФотима розияллоҳу анҳо, Расулуллоҳ саллаллоҳу алайҳи васаллам 41 ёшга кирганларида туғилганлар.\nФотима арабча исм бўлиб, унинг ўзаги “Фатмун”дир. Бу араб тилида “гўдакни кўкракдан, сутдан ажратиш” маъносини билдиради.\nҲофиз ад Дамашқийдан келтирилган хабарга кўра Фотима розияллоҳу анҳонинг “Фотима”—деб номланишларига сабаб, “Аллоҳ таало уни ва зурриёдларини қиёмат кунида дўзахдан сақлашлиги билан боғлиқдир” – дейди.\nНасаий эса: “Аллоҳ таало уни ва уни яхши кўрувчиларни дўзахдан ўзоқ қилган” – дейди. Ҳар икки таърифда ҳам, ўзоқ қилиш ва ажратиш маънолари бор. Фотима розияллоҳу анҳонинг фазилатлари ва даражаларини олийлиги ҳақида маълумотлар жуда кўп бўлиб, биз улардан биргинасини келтириш билан кифояланамиз.\nРасулуллоҳ саллаллоҳу алайҳи васаллам: “Фотима менинг бир бўлагим, ким уни ёмон кўрса, мени ёмон кўрибди”. (Бухорий ва Муслим ривояти)\nҲижратнинг 3-йилида Али ибн Абу Толиб розияллоҳу анҳуга турмушга чиқдилар. Расулуллоҳ саллаллоҳу алайҳи васаллам вафотларидан олти ой ўтгач 29 ёшларида бу дунёдан охиратга риҳлат қилдилар.\nФотима розияллоҳу анҳо, Али ибн Абу Толиб розияллоҳу анҳудан уч ўғил фарзанд Ҳасан, Ҳусайн ва Муҳсинларни кўрдилар.\nМуҳсин ёшлигида вафот этди. Зайнаб ва Умму Кулсумга охир замон Пайғамбарининг наслини давом эттириш насиб қилмади. Бу бахтга Фотима розияллоҳу анҳонинг ўғиллари Ҳасан ва Ҳусайн розияллоҳу анҳумо мушарраф бўлдилар.\nБугунлик кундаги барча, Расулуллоҳ Саллаллоҳу алайҳи васалламнинг авлод вакиллари имом Ҳасан ва имом Ҳусайн розияллоҳу анҳумога бориб тақалади. Имом Ҳасан розияллоҳу анҳунинг авлодлари асосан араб диёрларида тарқалган.\nИмом Ҳусайн розияллоҳу анҳунинг авлодлари эса Ўрта Осиё диёрларида ҳам кўплаб тарқалган. Улар орасидан кўплаб фазилатларни ўзида мужассам этган буюк тарихий шахслар ўтган.\nПарвардигор! Охир дамда ҳам умматнинг ғамида бўлган ва қиёмат кунида ҳам “Умматим, умматим” дея Аллоҳ таолонинг даргоҳидан уларга шафқат тилаб тургувчи севикли Пайғамбаримиз саллаллоҳу алайҳи васалламга раҳматларингни ёғдиргин!\nБизларни ҳам у зоти шарифга муносиб уммат бўлишимизга тавфиқ бергин! У зотнинг қиёматгача давом этадиган покиза оила-аҳлларидан ва барча мўъмин-мусулмонлардан Ўзинг рози бўлгин! Уларни ҳаргиз тўғри йўлингдан адаштирмагин! Мўъминларнинг қалбларини, Пайғамбаринг саллаллоҳу алайҳи васаллам авлодларига нисбатан муҳаббатлик қилгин! Ўзинг марҳаматли ва эҳсон қилгувчи Зотсан!\n1. Ибн Ҳишом. “Ас-Сийра ан Набавия” Байрут. “Дорул Маърифа” нашриёти.2003 йил.\n2. Абу Ҳанифа Нўъмон ибн Собит ал Куфий. “Ал Фиқҳ ал-Акбар” Миср. “Муҳаммад Али” нашриёти 1323 ҳижрий сана.\n3. Абдул Олл Аҳмад Абдул Олл ва Муса Шаҳин. “Манҳал Ҳадис” Тошкент. “Мовароуннаҳр” нашриёти.\n4. “Мактаба аш-шамила” электрон кутубхона.\nСаъд Юсуф Абу Азиз. “Рижал ва ниса ҳавлар росул саллаллоҳу алайҳи васаллам” Қоҳира. “Дорул Фажр” нашриёти. 1999 йил.\n Бизнинг халқимиз кўпроқ Умму Гулсум деб атайдилар.\n Ибн Ҳишом. “Ас-Сийра ан Набавия” (1-2-жуз) Байрут. “Дорул Маърифа” нашриёти.2003 йил. Б-129.\n Абу Ҳанифа Нўъмон ибн Собит ал Куфий. “Ал Фиқҳ ал-Акбар” Миср. “Муҳаммад Али” нашриёти 1323 ҳижрий сана. Б-97.\n Ибн Ҳишом. “Ас-Сийра ан Набавия” (3-4-жуз) Байрут. “Дорул Маърифа” нашриёти.2003 йил. Б-540.\n Абдул Олл Аҳмад Абдул Олл ва Муса Шаҳин. “Манҳал Ҳадис” 2-жуз. Тошкент. “Мовароуннаҳр” нашриёти. Б-20.\nБошқа манбаларда Иброҳимни 70 кун ёки ундан кўпроқ яшаб, сўнг вафот этган деган маълумотлар ҳам учрайди. Аммо машҳур ривоят 18 ой яшаганликларидир.\n Абу Ҳанифа Нўъмон ибн Собит ал Куфий. “Ал Фиқҳ ал-Акбар” Миср. “Муҳаммад Али” нашриёти 1323 ҳижрий сана. Б-98.\n “Мактаба аш Шамила” ўзида 22000 китобни жамлаган электрон кутубхона.\n Абу Ҳанифа Нўъмон ибн Собит ал Куфий. “Ал Фиқҳ ал-Акбар” Миср. “Муҳаммад Али” нашриёти 1323 ҳижрий сана. Б-98\n Унаштириш маросими бекор қилинди.\n Саъд Юсуф Абу Азиз. “Рижал ва ниса ҳавлар росул саллаллоҳу алайҳи васаллам” Қоҳира. “Дорул Фажр” нашриёти. 1999 йил. Б-500.\nКиритилган вақти: 09/08/2016 00:00; Кўрилганлиги: 3590\nМатериал манзили: https://www.sammuslim.uz/articles/rasululloh-sallallohu-alayhi-vasallamning-farzandlari\nЧоп этилган вақт: 28/09/2021 21:17


09 декабр 2021, Тошкент вақти: 03:40\nФВВнинг билдиришича, ёнғин 30 дақиқага етмай ўчирилган.\nТошкент шаҳар Олмазор тумани Университет кўчасидаги талабалар ошхоналаридан бирида 28 октябрь куни соат 13:44 да ёнғин юз берди.\nФавқулодда вазиятлар вазирлигининг билдиришича, Тошкент давлат техника университети яқинидаги ошхонада юз берган ёнғин ярим соатга қолмай соат 14:09 да ўчирилди.\nЁнғинни бартараф этишга тўртта ўт ўчириш экипажи жалб этилган. Ошхонанинг 120 квадрат метр майдони ёнган. Ҳодиса оқибатида жабрланган ва ҳалок бўлганлар йўқ.


Сардоба фожиасига бир йил: Сирдарёни нега сув босганди? | Qalampir.uz\nСардоба фожиасига бир йил: Сирдарёни нега сув босганди?\nЖамият\t30 Апрель 15:14 7668\nСардоба сув омборининг ўпирилишига Сув хўжалиги вазирлигининг масъулиятсизлиги, лойиҳани тузишда сейсмик чидамлилик инобатга олинмагани ва қурилиш лойиҳага кўра амалга оширилмагани сабаб бўлган. Бу ҳақда Фавқулодда вазиятлар вазирининг биринчи ўринбосари, генерал-майор Абдулла Қўлдошев брифингда маълум қилди.\nАбдулла Қўлдошев тўғон ёрилишига сабаб бўлган омилларга тўхталиб, олиб борилган тадқиқот ва таҳлиллар натижасига кўра, тўғон ўпирилишига бир қатор камчиликлар сабаб бўлгани аниқланганини айтиб ўтди.\nБиринчидан, Сув хўжалиги вазирлиги томонидан буюртмачи хизматини ташкил этиш, лойиҳалаштириш ва қурилиш ишларини олиб боришда масъулиятсизликка йўл қўйилган;\nИншоотни тўлақонли эксплуатация қилишда мазкур сув омборидан фойдаланиш қоидалари тасдиқланмаган, бу жараёнда белгиланган техник ва меъёрий талаблар қўпол равишда бузилган.\nИккинчидан, “UzGip” МЧЖ лойиҳа ташкилоти томонидан сув омборининг ишчи лойиҳа ҳужжатларини тайёрлаш жараёнида тасдиқланган Техник-иқтисодий асосларда белгиланган ечимларга риоя қилинмасдан, унга ўзбошимчалик билан ўзгартиришлар киритилган. Ишчи лойиҳа ҳужжатларида тўғоннинг конструктив ва сейсмик мустаҳкамлиги инобатга олинмаган.\nУчинчидан, “Ўзбекистон темир йўллари” АЖнинг пудрат ташкилоти ва ёрдамчи пудрат ташкилотлари томонидан тўғон танаси тупроғининг зичлиги, фильтр ва ҳимоя тош қатлами қалинлиги лойиҳавий кўрсаткичдан паст бўлишига йўл қўйилган.\n“Сардоба сув омборини лойиҳалаштириш, қуриш ва тўғоннинг эксплуатацияси жараёнида хато ва камчиликларга йўл қўйилганлиги ҳолати бўйича буюртмачи, лойиҳачи, қурилиш ташкилотлари ҳамда эксплуатация хизматининг 17 нафар мансабдор ва мутасадди шахслари жиноий жавобгарликка тортилган”, дейди Абдулла Қўлдошев.\nАйни пайтда уларга нисбатан айблов хулосаси Олий суд муҳокамасига ўтказилган.\nҲозирги вақтда сув омборини қуриш учун ажратилган бюджет маблағларининг қонуний сарфланганлиги юзасидан жиноят иши доирасида тафтиш ва тергов ҳаракатлари давом эттирилмоқда.\n"Мазкур воқеага дахлдор барча мансабдор шахсларнинг хатти-ҳаракатларига яқин кунларда суд томонидан ҳуқуқий баҳо берилади. Бу ҳақида жамоатчиликка қўшимча ахборот тақдим этилади", дея қўшимча қилди ФВВ масъули.\nЭслатиб ўтамиз, Сардоба сув омборининг 6-пикетида ўтган йил 1 май куни соат 05:55 да ўпирилиш юз бериб, сув тошқини бошланганди.\n18 Сентябрь 18:15 30476\n19 Сентябрь 11:57 30162\n19 Сентябрь 18:13 30075\n20 Сентябрь 13:55 29499\n20 Сентябрь 18:17 28490


Январь-март ойларида Ўзбекистон ташқи савдо айланмаси 7,9 млрд долларни ташкил қилди\n12:31 / 12.04.2018 4911\nРеспубликада ташқи савдо айланмаси 2018 йил январь-март ойларида 7,9 млрд. АҚШ долларини, шу жумладан экспорт 4,1 млрд. АҚШ долларини ва импорт 3,8 млрд. АҚШ долларини ташкил қилди. Ташқи савдо айланмаси салдоси 249,4 млн. АҚШ долларини ташкил этди. Бу ҳақда Давлат статистика қўмитаси хабар бермоқда.\nЭкспорт таркибида энергия манбалари ва нефть маҳсулотлари ўтган йилнинг шу даврига нисбатан 91,4%га ўшиши табиий газнинг 2,3 мартага ошгани ҳисобига тўғри келмоқда. Машина ва асбоб-ускуналар эса 35,4%га ўсди, шундан қозонлар, ускуналар ва механик асбоблар ва уларнинг қисмларининг 24,6%га, трансформатор ва аккумуляторлар 68,6%га, монитор ва проекторлар 3,3 мартага ошди.\nБуғдой экспортининг ўтган йилнинг шу даврига нисбатан 21,6%га ва мева-сабзавот маҳсулотларининг 51,7%га ўсиши озиқ-овқат маҳсулотлари экспорти ҳажмининг 49,9%га ўсишига олиб келди.\nИмпорт таркибида асосий улуш машина ва асбоб-ускуналар (умумий импорт ҳажмида 37,5%) ва кимё маҳсулотлари ва ундан тайёрланган буюмлар (14,4%) ҳисобига тўғри келмоқда.\n2018 йил январь-март ойларида ташқи савдо айланмаси салдоси 249,4 млн. АҚШ долларни ташкил қилди, шундан МДҲ давлатлари билан минус 231,3 млн. АҚШ долларни ва бошқа давлатлар билан 480,7 млн. АҚШ долларни ташкил этди.\nМДҲ давлатлари орасида Россия, Қозоғистон, Беларусь, Украина, Тожикистон ва Қирғизистон давлатлари ташқи савдо айланмасида асосий ҳамкорлар ҳисобланиб, уларнинг жами ташқи савдо айланмасидаги улуши 30,3%ни ташкил қилди, бошқа давлатлар орасида Хитой, Туркия, Корея Республикаси, Афғонистон, Германия, Латвия, Эрон, Франция давлатлари ҳисобланиб, уларнинг улуши 33,4%ни ташкил қилмоқда.\nМева-сабзавот маҳсулотлари экспорт ҳажми 110,8 млн. АҚШ долларини ташкил қилди, ёки ўтган йилнинг шу даврига нисбатан 51,7%га ошди. Мева-сабзавот маҳсулотлари экспорт ҳажмида 22,4%ни мева ва резаворлар (ўтган йилнинг шу даврига нисбатан 27,1%га ўсди), 57,2%ни сабзавотлар (69,8%га), 15,7%ни узум (16,3%га) ташкил қилади.\nМева-сабзавот маҳсулотлари экспортида асосий ҳамкор давлатлар Қозоғистон (умумий ҳажмдан 37,4% ), Афғонистон (13,1%), Россия (11,8%), Туркия (5,9%), Вьетнам (4,9%), Хитой (3,8%), Қирғизистон (2,6%), Эрон (2,4%) ва Ҳиндистон (2,2%) ҳисобланади.\nМева-сабзавот маҳсулотлари экспортининг физик ҳажми 182,8 минг тоннани ташкил қилди, ёки ўтган йилнинг шу даврига нисбатан 84,9%га ошди. Жами мева-сабзавот маҳсулотлари экспортининг физик ҳажмида 23,1 минг тоннани мева ва резаворлар (ўтган йилнинг шу даврига нисбатан 15,8%га ўсди), 133,9 минг тоннани сабзавотлар (2,3 мартага), 19,5 минг тоннани узум (2,7%га камайди), 6,2 минг тоннани ер ёнғоқ (4,8 мартага), 10,9 тоннани янги узилган қовун ва тарвуз (6,4 мартага) ташкил қилди.\n2018 йил январь-март ойлари якуни бўйича тўқимачилик маҳсулотлари экспорти умумий экспорт ҳажмида 7,8%ни ташкил қилди. Тўқимачилик маҳсулотлари экспорт ҳажми 316.9 млн АҚШ долларини ташкил қилди ёки ўтган йилнинг шу даврига нисбатан 14,7 фоизга ошди.


Тошкентдаги "Авиасозлар" деҳқон бозори бузилади. Ўрнига савдо-маиший марказ қурилади\n27 ноябр 2020, Тошкент вақти: 06:05\n"Авиасозлар" деҳқон бозори.\nТошкентдаги «Авиасозлар деҳқон бозори» (Кадишчев) бозори негизида савдо-маиший марказ қурилади. Бу ҳақда Вазирлар Маҳкамасининг «Тошкент шаҳрини инфратузилмавий ривожлантиришга тўғридан-тўғри хорижий инвестицияларни жалб қилишга доир қўшимча чора-тадбирлар тўғрисида»ги қарори иловасидаги маълумотларга таяниб, kun.uz хабар қилди.\nБозорни қайта қуриш билан Auto Solution МЧЖ шуғулланади. Умумий қиймат 830 миллион сўмга баҳоланди, 100 миллион доллар - хорижий инвестициялар.\nСавдо-маиший марказ қурилиши чет эл сармояси иштирокида Тошкент шаҳрида амалга ошириладиган лойиҳалар рўйхатига киритилди. Рўйхатда жами 57та лойиҳа мавжуд бўлиб, улар орасида янги уйлар, меҳмонхоналар, савдо мажмуалари барпо этиш, янги ишлаб чиқаришларни ташкил қилиш бор.


Денис Истомин Австриядаги халқаро турнирда совриндор бўлди - Халқ сўзи\nДенис Истомин Австриядаги халқаро турнирда совриндор бўлди\n12:51 06 Август 2018 Спорт\nЎзбекистоннинг биринчи ракеткаси Денис Истомин Австриянинг Кицбюэл шаҳрида ўтказилган Austrian Open турнирининг финалида иштирок этди.\nИстомин финалда сербиялик рақиби Мартин Клижанга имкониятни бой бериб қўйди. Баҳс икки сет давом этди ва унда сербиялик теннисчи бир хил 6:2, 6:2 ҳисобларида ғалаба қозонди.\nИстомин мусобақанинг финалчиси сифатида 47 105 евро мукофот пулига ва 150 рейтинг очкосига эга бўлди. Натижада ATPнинг ҳафта бошида янгиланган рейтингида 20 поғона кўтарилиб, 75-ўринга жойлашиб олди. Унинг ҳисобида 759 очко мавжуд.


Фарғона шаҳрига янги ҳоким тайинланди - xabar.uz\nВосилжон Назаров Фарғона вилояти Фарғона шаҳар ҳокими лавозимига тайинланди.\nВосилжон Назаров 1984 йил Бувайда туманида туғилган. Тошкент давлат иқтисодиёт университетини тамомлаган.\nУ шу кунга қадар Бағдод тумани ҳокими вазифасида ишлаб келаётганди.\nЭслатиб ўтамиз, аввалроқ Бағдод туманига янги ҳоким тайинлангани хабар қилинганди.\nФарғона тайинлов Восилжон Назаров


14:59 / 10.11.2016\nСимпозиумда жаҳоннинг 26 мамлакатидан 85 нафар физик олим ва тадқиқотчилар иштирок этмоқда. Тадбирни Ўзбекистон Фанлар академияси президенти академик Шавкат Салихов ва Ўзбекистон Миллий университети ректори, профессор Аваз Марахимов қутлов сўзи билан очиб берган.\nХалқаро симпозиум пленар йиғилиши “Спектр-Рентген-Гамма" орбитал обсерваторияси профессори Рашид Сюняев маърузаси билан бошланди.\nМаърузада таъкидланишича, “Spektr-Roentgen-Gamma" илмий аппарати Қуёш Ер тизимининг Ердан 1,5 млн км узоқликдаги Л2 либрация нуқтасига 3 ой давомида чиқарилади. Мазкур дастур 4 йиллик муддатда фаолият олиб боради. Унинг асосий мақсади – коинот харитасини тузиш ҳисобланади. Ушбу харитада галактикаларнинг йирик тўдалари акс этади.\nфанлар академияси халқаро симпозиум


ВАТАН УЛУҒ, ЮРТ МУҚАДДАС! | UCHQUDUQ газетаси\nМуаллиф: uchquduq-editor Чоп этилди: 12.01.2021 Кўрилди: 4 марта Рукн: Жамият Газета сони: 3 сон\nЎзбекистон Республикаси Қуролли Кучлари ташкил этилганининг 29 йиллигига\nҚуролли Кучларимизнинг 29 йиллик тарихига назар ташлайдиган бўлсак, миллий армиямизни тубдан ислоҳ қилиш борасида олиб борилган ишлар самарасида бугунги кунда Ватанни ҳимоя қилиш шарафли касбга айланганини кўришимиз мумкин.\nСурхондарё вилоятининг Сариосиё туманидан келиб 99818 сонли ҳарбий қисмда ўз йигитлик бурчини шараф билан ўтаётган оддий аскар Аброр Холмуродов ҳам бошқа сафдошлари сингари шу фикрда. «Кўча-куйда ҳарбий либосдаги йигитларга ҳавас ва ҳурмат билан қарайдиган эдик. Бугун ўзим ҳам тақдирини юрт ҳимояси билан боғлаган юрт ўғлонлари билан бир сафда Юртбошимиз меҳрини, эътиборини, ғамхўрлигини юракдан ҳис қилиб хизматни аъло даражада ўтамоқдаман!»\nҲарбий қисмда муддатли ҳарбий хизматни ўтаётган 84 нафар аскар ва зобитлар шунингдек ҳарбий хизматчилар учун барча шарт-шароитлар яратилган. Куни-кеча автомобил техникалари учун сарой, аскарлар ошхонаси ва ҳаммоми капитал таъмирдан чиқарилиб, янгидан жиҳозланиб, фойдаланишга берилгани фикримизнинг ёрқин далилидир.\nЎзбекистон Республикаси Қуролли Кучлари ташкил этилганлигининг 29 йиллиги, 14 январь - «Ватан ҳимоячилари куни» олдидан фойдаланишга топширилган бу бино ва иншоотлар ҳарбий қисм шахсий таркиби ҳамда аскар ва зобитларга байрам совғаси бўлди.\nБиноларни фойдаланишга топширишга бағишланган тадбирда Тоифаланган объектларни қўриқлаш қўшинлари қўмондони, полковник Журъат Якубов, Учқудуқ туман хокими Соли Хамроев, Шимолий кон бошқармаси директори Яркин Шакаровлар иштирок этди ва сўзга чиқдилар.\nМазкур биноларни таъмирлаш ва жиҳозлашга катта ҳисса қўшган ишчи ва ҳарбий хизматчиларнинг бир гуруҳи ташаккурнома ва эсдалик совғалари билан тақдирландилар.\nШунингдек, Тоифаланган объектларни қўриқлаш қўшинлари қўмондонлиги томонидан 99818 - ҳарбий қисмга хизматда фойдаланиш учун НEХ1А-3 русумли автомашинаси берилди.\nТадбирда ҳарбийларнинг кўргазмали чиқишлари, намойиш этилган концерт дастури барчага бирдек манзур бўлди.


Ўзбекистонда “Спутник V” вакцинаси амалдорлар учун олиб келинганми? - UzNews.uz\n6 мая, 13:27 634 0\nЎзбекистонда “Спутник V” вакцинаси амалдорлар учун олиб келинганми?\nБотир Қурбонов эмлаш пунктларида ушбу вакцина билан эмлаш рад этилаётганига изоҳ берди.\nСанитария-эпидемиологик осойишталик ва жамоат саломатлиги хизмати бошлиғининг ўринбосари Ботир Қурбоновдан Россиянинг “Спутник V” вакцинаси бўйича изоҳ сўралди. Аксар фуқаролар ушбу вакцина билан эмлашни сўраб, тиббиёт пунктларга мурожаат қилганларида “ушбу вакцина билан эмлай олмаймиз” деган жавобни олишган.\nБотир Қурбонов “Спутник V” вакцинаси амалдорлар учун олиб келингани ҳақидаги гап-сўзлар ҳақиқатга зид. Унинг таъкидича, айни пайтда Тошкент шаҳрида “Спутник V” вакцинаси билан 65 ёшдан катта фуқаролар ва тиббиёт ходимлари эмланмоқда. Аммо ушбу гуруҳга кирмаган фуқароларга мазкур вакцина билан эмлаш йўлга қўйилмаган.\nБотир Қурбонов кейинги босқичларда ушбу вакцина билан эмланишга рухсат берилишини қўшимча қилди.\nПойтахтда бугунги кунгача 23 мингдан ортиқ одам “Спутник V” вакцинаси билан эмланган. Яқин кунларда барча вилоятларнинг марказларига ушбу вакцинанинг кўп бўлмаган миқдори жўнатилади.\nЭслатиб ўтамиз, 23 апрель куни Ўзбекистонга “Спутник V” вакцинасининг 50 минг дозаси келтирилганди. Ўзбекистон Россиядан жами 1 млн доза вакцина сотиб олишни режалаштирган.\n23 июня, 11:58 2347 0


Бола ўғрилари - hudud24.uz\n2021, 21-Aprel | 01:51\nБош саҳифа Таҳлил Бола ўғрилари\n10:25 / 06-03-2021\n– Тўғри, бугунги кунда ҳаётимизни виртуал оламдан айро ҳолда тасаввур қилолмаймиз. Кўча-кўйда, автобус ва метрода кетаётганимизда ҳам одамларнинг қўлтелефонларидан кўз узмаётганлигини ва ҳатто баъзилари ташқи оламдан бутунлай узилган ҳолда интернет дунёсига шўнғиб кетганлигини кўришимиз мумкин. Албатта, инсон интернет орқали бутун дунёда бўлаётган ўзгаришлардан бохабар бўлиши ва ўзига керакли бўлган маълумотларни ушбу оламдан осонгина топа олиши жудаям яхши ҳолат. Аммо аср оҳанграбоси дея юритилаётган ана шу виртуал олам туфайли кўпгина инсонларнинг ҳаётига, оиласига, ишига ва умрига зиён етяпти. Айниқса, ёшларнинг бунга муккасидан кетаётганлиги ачинарли ҳол, албатта. Биз дарс жараёнида талабаларимизга интернет тармоқларининг зиёни ва фойдали томонларини айтиш билан бирга ҳаётий мисоллар ҳам келтириб ўтамиз. Интернет одамлар учун эрмак эмас, аксинча оғиримизни енгил қилувчи восита эканлигини тушунтирамиз. Ростини айтганда, бунга интернет айбдор эмас, балки одамларнинг савиясизлиги ва маънавиятсизлиги сабаб деб ўйлайман.\n– Инсоннинг яхши ва ёмон иллатларга бериши, бу унинг ўзига ва оилада олган тарбиясига боғлиқ. Агар киши муносиб хулқ ва кенг дунёқарашга эга бўлса, бу каби иллатлар унинг ҳаётига ҳеч қандай салбий таъсир ўтказа олмайди. Аксинча, у ҳар бир иллатдан ҳам яхшилик йўлида фойдалана олади. Илм-фан ва технологиялар шиддат билан ривожланаётган асрда қандайдир сабаблар туфайли бундай имкониятлардан юз ўгириш бу ақлга сиғмайдиган ишдир. Шу боис айниқса, бугунги ёшларнинг бу каби технологиялардан яхши хабардор бўлиши ва улардан оқилона фойдаланиши қайсидир маънода мамлакатимиз тараққиёти учун ҳам ўта муҳимдир. Юқоридаги ҳолатлардан биз ҳам афсусландик. Салкам бизнинг тенгдошимиз бўлган йигитнинг одамларни чалғитишга жазм этгани ва бундан уялмагани мени ҳайратлантирди. Ахир ёлғон хабар ҳам худди ёлғон сўз каби инсонни шарманда қилувчи иллат эмасми? Жавоҳирнинг бу хатти-ҳаракатлари менга мактаб дарслигида ўқиганимиз “Ёлғончи чўпон”нинг қилиғини эслатди. Ҳозир виртуал оламда бу каби ёлғончи чўпонлар жуда кўпайиб кетган.\n– Ҳозирги глобаллашув даврида энг асосий муаммоларга айланган иллатлардан бири бу – ёлғон хабарлардир. Айниқса, ижтимоий тармоқларда турли асоссиз маълумотларни тарқатиш, уйдирмалар билан шов-шув кўтариш ҳолатлари жуда кўп учраяпти. Айрим соддадил одамлар мана шундай уйдирмаларга ишониб, ёлғон ва бўҳтон қурбонига ҳам айланиб қолишяпти. Энг ачинарлиси, унинг оқибатида инсонларнинг шаънлари топталмоқда, номақбул гаплар айтилмоқда. Бу яхшиликка олиб келмайди. Ҳадиси шарфларимизда ёлғоннинг қаттиқ қораланиши ҳам бежизга эмас.\nАввалги мақолаОлий суд раисининг ўринбосари аҳоли билан мулоқот ўтказди\nКейинги мақолаҚозоғистонда хор бўлганлар


Қандай қилиб бола асраб олсам бўлади?\n30 ноябр 2020, Тошкент вақти: 09:26\nСамарқандлик муштарийларимиздан бири мана шундай савол билан бизга мурожаат қилди. Шунинг учун ҳам OzodJavobнинг бугунги сонида бола асраб олиш тартиб-қоидалари ҳақида тўхталамиз. Саволимизга жавоб берган мутахасиснинг билдиришича, бола асраб олиш жараёни анча мураккаб ва бир ярим йиллик муддатни қамраб олади.\nOzodJavobнинг навбатдаги сонида бола асраб олиш тартиб-қоидалари ҳақида тўхталамиз.\nСамарқандлик 35 ёшли Нигора исмли аёл OzodJavobга email орқали мурожаат қилиб, бола асраб олиш йўл-йўриқлари билан қизиқди.\n“Турмушга чиққанимга 14 йил бўлди. Худо оиламизга фарзанд бермади. Даволандик, қаратдик, лекин ҳеч иложи бўлмади. Энди эрим билан келишиб, бола асраб олишга қарор қилдик. Лекин бола олиш жуда қийин дейишаяпти. Ҳаммага ҳам бермайди¸дейишади. Илтимос¸ бола асраб олиш учун кимга мурожаат қилиш керак, қандай ҳужжатлар тайёрлаш керак. Шуларни билиб берсангиз”, дея ёзди самарқандлик Нигора.\nЎзбекистонда бола асраб олишни истаган ота-оналар дастлаб ўзи яшаётган ҳудуддаги Халқ таълими бўлими қошидаги васийлик ва ҳомийлик кенгашига мурожаат қилиши лозим.\nТошкентдаги васийлик ва ҳомийлик кенгашларидан бирининг исмини ошкор қилмаётганимиз мутахасисига кўра, аввало ота-она махсус суҳбатдан ўтади.\n- Суҳбатдан ўтиб, керакли бўлган ҳужжатлар рўйхатини олади. Ҳужжат йиққандан кейин яна қайта васийлик- ҳомийлик бўлимига келиб ариза ëзади “мени потенциал фарзандликка олувчилар рўйхатига олишингизни сўрайман” деб. Ундан кейин потенциал фарзандлика олувчилар рўйхатидан ўтиб, йўлланма оладида, олмоқчи бўлган боласининг ëшига қараб йўналтирилади. Ë гўдаклар уйига, ë меҳрибонлик уйига. Айтайлик “Мен 4 яшар болани олмоқчиман” деса фарзандликка олувчилар, демак 4 ëшдан 12 ëшгача бўлган болалар асраладиган Меҳрибонлик уйига йўналтирилади. Агар мен гўдак олмоқчиман, чақалоқ олмоқчиман деса, шаҳар болалар уйига йўналтирилади, - дейди суҳбатдош.\nМутахасиснинг айтишича, кейин ариза берувчи навбати келишини кутиши лозим. Кутиш муддати 1,5 йилгача бўлиши мумкин.\n- Олдин бизлар олти ойдан бир йилгача деб айтар эдик. Ҳозир бир йилдан бир ярим йилгача. Чунки гўдаклар уйига тушадиган болаларнинг сони камайган. Бола кам тушаяпти,- дейди мутахасис.\nНавбати келган ариза берувчи болалар уйига бориб, бола танлаш имконига эга бўлади.\n- Болани танлагандан кейин бола яшаб турган Халқ таълими бўлимига мурожаат қилади. Масалан, фарзандликка олувчи Шайхонтоҳур туманида рўйхатда туради. Бола Юнусобод туманида. Гўдаклар уйи Юнусободда бўлса, демак гўдак Юнусободники ҳисобланади. Юнусободга мурожаат қилиб, “Мана шу болани танладик. Расмийлаштириб беринг” деб маълумот беради Юнусободга. Кейин ҳужжатларини тиклайди. Навбатда бир йил турган бўлса, ҳужжатларнинг муддати ўтиб кетадию. Бошқатдан ҳужжатларини йиғиб, қонуний бола яшаб турган туманда расмийлаштитишади. Чунки тиббий маълумотлар бир ойдан уч ойгача. Судланганлик ҳақидаги маълумот 6 ойда янгиланиши керак. Ҳар бир йиғилган ҳужжатнинг муддати бор,- дейди мутахасис.\nСуҳбатдошга кўра, ҳужжатлар қайта йиғилиб, топширилгач, туман ҳокимининг болани асраб олиш борасидаги қарори чиқади.\n-Ўзи яшаб турган туман уй шароити далолатномасини чиройли қилиб қўлига тутқазади. Ўша ҳужжатлар билан бирга ариза ëзади “фалонча болани менга фарзандликка беришингизни, фамилияси, исми, ота исмини ўзгартиришингизни сўрайман” деб. Кейин у ариза билан бола яшаб турган туман Халқ таълими бўлими шуғулланади. Ҳоким қарорини чиқаради. Шундан кейин ота-онани чақиртириб, қўлига қарорни беради. У қарорнинг ижро муддати 10 кун. Ўшанинг ичида улар боланинг туғилганлик гувоҳномасини алмаштириб, болани олиб чиқиб кетади,- дейди мутахасис.\nКелажакда бола асраб олишнинг тартиби ўзгариши мумкин. Шу кунларда мамлакат парламентида муҳокама қилинаëтган "Ўзбекистон оила кодекси ва фуқаровий процессуал кодексга ўзгартишлар киритиш" борасидаги қонун лойиҳаси болаларни асраб олиш жараёни суд орқали амалга оширилишини тақозо қилади.\nБола асраб олиш учун талаб қилинадиган ҳужжатлар:\n1) Паспорт ва никоҳ гувоҳномаси (асли ва нусхаси)\n2) Турар жойидан маълумотнома (оила аъзолари кўрсатилиши лозим)\n3) Иш жойидан маълумотнома (ойлик маоши қанчалиги кўрсатилиши лозим)\n4) Тавсифнома (маҳалла ёки иш жойидан)\n5) Поликлиникадан тиббий хулоса\n6) Руҳий касалликлар диспансерида рўйхатда турмаслиги ҳақида маълумотнома\n7) Наркология диспансерида рўйхатда турсамлиги ҳақида маълумотнома\n8) Тери-таносил касалликлари диспансерида рўйхатда турмаслиги ҳақида маълумотнома\n9) Сил касалликлари диспансерида рўйхатда турмаслиги ҳақида маълумотнома\n10) Милиция бўлимидан маълумотнома (судланмагани ҳақида)\n11) Фарзандлари бор бўлса, уларнинг гувоҳномалари\n12) Турар-жойи ҳақида маълумотнома\n13) Фарзандликка бола асраб олмоқчи бўлган шахсларнинг таржимаи ҳоли\n14) Яшаш шароити тўғрисида маҳалла қўмиталаридан далолатнома\n15) Асраб олинадиган боланинг келгуси ҳаёти, унинг соғлигининг назорати тўғрисида кафолат хати\nМутахасис юқорида айтиб ўтганидек,бу ҳужжатлар икки марта топширилади.\n“Оила” кодексининг “Фарзандликка олиш” бўлимида қайд қилинишича қуйидаги шахслар бола асраб олишга ҳақли эмас:\n1) Ота-оналик ҳуқуқидан маҳрум қилинган ёки ота-оналик ҳуқуқи чекланганлар;\n2) Қонун билан белгиланган тартибда муомалага лаёқатсиз ёки муомала лаёқати чекланган деб топилганлар;\n3) Асаб касалликлари ёки наркология муассасаларида рўйхатда турувчилар;\n4) Қасддан содир қилган жиноятлари учун илгари ҳукм қилинганлар.\nЎзбекистон фуқаролари ушбу ҳолатлардан ташқари бошқа ҳолатларда бола асраб олиш ҳуқуқига эга.\nЎзбекистон қонунлари ёлғиз аёл ёки ёлғиз эркакларга ҳам бола асраб олишни тақиқламайди.\nҚариндошининг боласини фарзандликка олмоқчи бўлганлар юқорида айтиб ўтилган бола танлаш учун навбат кутишмайди. Лекин бошқа барча ҳужжатларни топширишлари лозим бўлади.\nТошкентлик мутахасисга кўра, бола асраб олмоқчи бўлган ота-она билан фарзандликка олинадиган боланинг ёшидаги фарқ 15 ёшдан кам бўлмаслиги шарт. Лекин қонунга кўра, ўгай ота ва ўгай она томонидан фарзандликка олиш ҳоллари бундан мустасно қилинади.\nҚонунда фарзандликка бола асраб бўлмоқчи бўлган шахсларнинг ёшига чеклов йўқ.\nЛекин Васийлик ва ҳомийлик кенгашлари бола олмоқчи бўлганларнинг ёши 50 ёшгача бўлишини тавсия қилишади. Тошкентлик мутахасисга кўра, 50 ёшдан кейин одатда чақолоқ эмас, кўпроқ катта ёшдаги болаларни асраб олиш тавсия қилинади.\nАмалдаги қонунларга кўра, хорижда яшаётган Ўзбекистон фуқароси ўзбекистонлик болани асраб олиш ҳуқуқига эга.\nШунингдек, тошкентлик мутахассисга кўра, Ўзбекистонда элчихонаси бўлган давлатларнинг фуқаролари ҳам ўзбекистонлик болани асраб олиш ҳуқуқига эга:\n- Ўзбекистонда элчихонаси йўқ давлат фуқаролари бола асраб ололмайди. Чунки чет элликларнинг ҳужжати кўрилаётган пайтда, албатта, элчихоналарнинг тавсияномаси сўралади,- дейди Тошкентдаги васийлик ва ҳомийлик кенгашларидан бирининг исмини ошкор қилмаётганимиз мутахассиси.\nАзиз муштарий¸ агар сизнинг бугунги саволга муқобил жавобларингиз бўлса, ёки ўз тажрибангизда синалган ҳолатлар билан Озодлик олган жавобларни тўлдира олсангиз, ўз фикр-мулоҳазаларингизни шарҳ сифатида қолдиришингизни сўраймиз.


ЕТТБ 5 та иссиқлик электр станциясини қўллаб-қувватлашга 81,6 млн евро кредит ажратмоқда - Anhor\nAnhor Все посты ЕТТБ 5 та иссиқлик электр станциясини қўллаб-қувватлашга 81,6 млн евро кредит ажратмоқда\nЕТТБ 5 та иссиқлик электр станциясини қўллаб-қувватлашга 81,6 млн евро кредит ажратмоқда\nЕвропа тикланиш ва тараққиёт банки қатор электр станцияларини қўллаб-қувватлаш учун 81,6 млн евро кредит ажратмоқда. Бу ҳақда Вазирлар Маҳкамасининг “Ҳаётий муҳим инфратузилмани қўллаб-қувватлаш дастури: электр энергетика соҳасини қўллаб-қувватлаш” лойиҳасини амалга ошириш чора-тадбирлари тўғрисида”ги қарорида сўз боради, деб ёзади “Норма” нашри.\nЛойиҳани амалга ошириш учун Европа тикланиш ва тараққиёт банки томонидан 81,6 млн евро миқдорида 7 йил муддатга, шу жумладан 30 ойлик имтиёзли давр билан, йиллик 1% плюс 6 ойлик Euribor ставкасида ва мажбурият учун комиссия 0,5% ставкасида қарз ажратилади.\nЛойиҳани амалга ошириш муддати 2 йилни (2021-2022 йиллар) ташкил этади. Қарорга кўра қуйидагилар белгиланди:\n“Иссиқлик электр станциялари” АЖ лойиҳанинг амалга оширилишини мувофиқлаштириш ва мониторинг қилиш бўйича масъул;\n“Тошкент ИЭС” АЖ, “Навоий ИЭС” АЖ, “Тахиатош ИЭС” АЖ, “Сирдарё ИЭС” АЖ, “Талимаржон ИЭС” АЖ қарздан мақсадли ҳамда самарали фойдаланиш бўйича ташаббускор масъул ижрочилар – қарз олувчилар ҳисобланади;\nасосий қарзни қайтариш, фоизлар, бир марталик комиссия ва бошқа харажатлар билан боғлиқ тўловлар ИЭСнинг ўз маблағлари ҳисобидан амалга оширилади.


2018 йилнинг энг яхши филми маълум қилинди\n2018 йилнинг энг яхши филми маълум...\n13.11.2018 10:20 0 102\n«People`s Choice Awards» мукофоти учун 2018 йилнинг энг яхши картинасига «Marvel» студиясининг «Қасоскорлар: Абадият жанги» филми лойиқ деб топилди. Бу ҳақда Enews нашри хабар берган.\nМазкур мукофот 1975 йилдан буён томошабинларнинг умумий овози бўйича ҳисобланиб келади. Ҳозирда овоз бериш учун интернетдан фойдаланилса, 2005 йилга қадар ташкилотчилар сўровнома орқали ғолиб номини аниқлаб келган.\nЭнг яхши актриса номинациясида «Қасоскорлар»да суратга тушган Скарлетт Йоханссон ғолиб чиқди. «Қора пантера» филмида бош ролни ижро этган Чедвик Боузман «Энг яхши актёр» номини қўлга киритди.\nфилм Скарлетт Йоханссон


ЎЗБЕКИСТОН РЕСПУБЛИКАСИ ОЛИЙ СУДИҚОНУН ТАЛАБИ ҚАТЪИЙ, УНГА СЎЗЗИЗ РИОЯ ЭТИЛМОҒИ ДАРКОР from\nҚОНУН ТАЛАБИ ҚАТЪИЙ, УНГА СЎЗЗИЗ РИОЯ ЭТИЛМОҒИ ДАРКОР\nТараққиёт, ривожланиш омиллари ўз-ўзидан юзага келмайди. Унга, авваламбор, қонунчилигимиз талабларига қатъий ва оғишмай амал қилиш асносида эришилади. Кейинги йилларда шахсни жазодан ва бошқа таъсирий чоралардан кўра меҳр-оқибат намуналари кўпроқ ва яхшироқ тарбиялайди, деган тамойил ўз ҳаётийлигини ёрқин намоён қилмоқда. Яъни бу жабҳадаги равнақ жараёни янада тезлашди, шиддаткор тус олди.\nСудларнинг ихтисослашуви жараёнида юзага келган маъмурий суд тизими фуқаролар билан турли даражадаги давлат бошқарув органлари ўртасидаги муносабатларни қонунчилик меъёрлари асосида тартибга солишнинг муҳим бўғинига айланди. Эндиликда бу борадаги муаммо ва зиддиятлар адолатли ва холисона кўриб чиқилмоқда ҳамда қонун доирасида ҳал этилмоқда.\nШу ўринда жисмоний ва юридик шахслар, жумладан, тадбиркорлик субъектларининг ҳуқуқ ва эркинликлари ҳамда қонуний манфаатларини ҳимоя қилиш маъмурий судлар фаолиятининг энг муҳим вазифасига айланганини алоҳида таъкидлаш лозим.\n«Судлар тўғрисида»ги қонуннинг 37-моддасига мувофиқ, маъмурий судлар давлат органлари, фуқароларнинг ўзини ўзи бошқариш тизими ва ундаги мансабдор шахсларнинг хатти-ҳаракатлари ёхуд қарорлари устидан келиб тушган ва оммавий-ҳуқуқий муносабатларга сабаб бўлган шикоят ҳамда аризаларни кўриб чиқади.\nЖорий йилнинг дастлабки 9 ойи мобайнида Хоразм вилоятидаги маъмурий судлар маҳаллий ҳокимликлар томонидан қабул қилинган қарорлар устидан берилган жами 259 та ариза асосида юритилган маъмурий ишларни кўриб, тамомлади.\nУшбу жараёнда 155 та аризада қўйилган талаблар қаноатлантирилиб, шаҳар ва туман ҳокимларининг 157 та қарори ҳақиқий эмас, деб топилди.\nБу борадаги таҳлиллар айрим маҳаллий давлат бошқаруви органлари қонун талабларини адо этишда ҳамон оқсаётганини кўрсатмоқда. Урганч тумани ҳокимлигининг фаолияти бунга мисолдир.\nМаъмурий судлар жорий йилнинг ўтган 9 ойи мобайнида мазкур туман ҳокими томонидан қабул қилинган қарорларнинг 58 тасини ҳақиқий эмас, деб топди.\nЖумладан, туман маъмурий суди яқиндагина «Шайх Назар мироб» фермер хўжалигининг 19 гектар ери туман ҳокимлиги томонидан асоссиз равишда олиб қўйилиб, узоқ муддатга тузилган ер ижара шартномаси бир томонлама бекор қилингани юзасидан берган шикоят аризасини қаноатлантирди.\nМаълум бўлишича, ҳокимлик мутасаддилари бу низоли ишни қонун талаби асосида суд йўли билан эмас, балки ҳоким қарорини чиқариш асносида ўзларича ҳал этиб қўя қолишган. Чигал масала тадбиркорнинг бузилган ҳуқуқи ва қонуний манфаатини қайта тиклаш, ноқонуний равишда тортиб олинган ерни унинг ихтиёрига қайтариш билан якун топди.\nШу билан бирга, Боғот тумани ҳокими имзолаган 19 та, Шовот тумани ҳокимининг 14 та, Ҳазорасп тумани ҳокимининг 11 та қарори ҳақиқий эмас, деб топилди.\nҚонунийлиги судлар томонидан эътироф қилинмаган мазкур қарорларнинг аксар қисмини:\n– 72 таси, яъни 45,8 фоизини турар жойга нисбатан эгалик ҳуқуқини белгилаш ёхуд уни бекор қилиш;\n– 51 таси ёки 32,8 фоизини ер майдонларини ажратиш;\n– 18 таси ёки 11,4 фоизини фермер хўжаликлари ер майдонларини ноқонуний тарзда олиб қўйиш билан боғлиқ ва бошқа ҳолатларга оид суд ишлари ташкил қилган.\n2019 йилнинг бошидан эътиборан кучга кирган «Маъмурий тартиб-таомиллар тўғрисида»ги қонун маъмурий органлар билан муносабатда қонун устуворлигини, жисмоний ва юридик шахсларнинг ҳуқуқлари, қонуний манфаатларини таъминлашни кўзда тутади.\nМазкур органларнинг манфаатдор шахсларга нисбатан маъмурий-ҳуқуқий фаолияти, жумладан, лицензия тартибида рухсат бериш, рўйхатдан ўтказиш, давлат хизматларини кўрсатиш тартиб-таомиллари ва бошқа тааллуқли ҳолатларга нисбатан ушбу қонун нормалари татбиқ қилинади.\nБироқ бу таомиллардан четга чиқиш ва қўйилган талабларга риоя этмаслик ҳолатлари мавжуд.\nҚонун кучга кирганидан сўнг шаҳар ва туман ҳокимларининг 150 дан зиёд қарорлари кейинчалик маъмурий судлар томонидан ҳақиқий эмас, деб топилгани бу фикрнинг яққол исботидир.\nДарҳақиқат, судларнинг ушбу мазмундаги қарорларни қабул қилиши учун жиддий сабаблар бор. Чунончи, сони юқорида кўрсатилган ноқонуний қарорларни тайёрлаш учун масъул бўлган шахсларнинг беписандлиги боис ишни маъмурий орган мажлисида кўриб чиқиш билан боғлиқ бир қатор қоидалар, жумладан, номи зикр қилинган қонуннинг 19, 47 ва 54-моддалари талаблари тўлиқ адо этилмаган.\nБунинг оқибатида маҳаллий ҳокимият органлари ташаббуси билан ўтказилган мажлисларда бир қатор манфаатдор шахсларнинг ҳуқуқлари қўпол тарзда бузилган.\nХусусан, Урганч тумани ҳокимлиги томонидан турар жойга эгалик ҳуқуқини бекор қилиш бўйича ўтказилган йиғинларда бир йўла 18 нафар фуқаронинг бевосита иштироки таъминланмаган. Бу ҳам камлик қилгандай, низоли масалани маъмурий орган мажлисида кўриб чиқмасдан туриб, ҳал этишдек жиддий қонунбузилиши ҳолатларига йўл қўйилган.\nКейинги пайтларда фермер хўжаликлари билан ҳокимликлар ўртасидаги муносабатларга доир суд ишлари миқдори анча ошди. Шу муносабат билан «Фермер хўжаликлари тўғрисида»ги қонуннинг ушбу масалага оид муҳим жиҳати — 13-моддасида белгиланган талабни алоҳида қайд этиш зарур.\nУшбу моддага кўра, ер участкасини ижарага олиш шартномаси тарафларнинг келишувига биноан, тарафлар келишувга эришмаган тақдирда эса, суд томонидан ўзгартирилиши ёки бекор қилиниши мумкин.\nФермер хўжалиги тугатилган тақдирда эса, ер участкасини ижарага олиш шартномаси қонун ҳужжатларида белгиланган тартибда бекор қилиниши лозим.\nФермерларнинг шикоятлари асосида ўтказилган суд жараёнларида Урганч ва Шовот туманлари ҳокимларининг айрим қарорлари бир томонлама, ўзаро келишувдан холи ҳолда қабул қилингани маълум бўлди, оқибатда ноқонуний қарорлар бекор қилинди.\nШахс ҳуқуқлари, ер-мулк эгалари ва унга талабгор юртдошларимизнинг қонуний манфаатлари устуворлиги тамойили Президентимизнинг 2018 йил 20 апрелда қабул қилинган «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида»ги Фармонида янада ёрқин акс этган.\nФармон асосида Вазирлар Маҳкамасининг 461-сонли қарори қабул қилинган. Ушбу қарорга биноан, кўчмас мулкка нисбатан ҳуқуқни эътироф қилиш ишларини ташкил этиш бўйича туман (шаҳар) комиссиялари ташкил этилган.\nҚарор асосида тасдиқлаган Низомнинг 16-бандида баён қилинишича, фуқаролар ўртасидаги мулкий низоларни ҳал этиш мазкур комиссиянинг ваколатига кирмайди. Шундай бўлса-да, бундай низоларга комиссиялар томонидан аралашув ҳолатлари мавжуд. Бунинг оқибатида ҳоким қарорлари ҳам қабул қилинган.\nСудлар бир қатор фуқароларнинг шикоятлари асосида ушбу ҳолатларга ҳуқуқий баҳо берди. Ґазорасп тумани ҳокимининг ўзаро низолар мавжуд бўлган ҳолатда 2018 йил 29 декабрда, Гурлан тумани ҳокимининг 2019 йил 18 сентябрда ва 19 декабрда, Хива шаҳар ҳокимининг 2018 йил 17 декабрда, Янгиариқ тумани ҳокимининг 2019 йил 5 февралда қабул қилган тегишли қарорлари қонун талабига зид эканлиги аниқланди.\nТобора янгиланаётган, тараққиёт ва демократия сари юзланаётган Ўзбекистон қонунчиликка риоя этилиши бўйича ҳам энг юқори марраларга талабгор. Қонунчилигимиз тантанаси эса, авваламбор маъмурий бошқарув органлари мансабдор шахсларининг қатъий интизоми ва саъй-ҳаракатлари билан таъминланади.\nБунда маҳаллий давлат ҳокимияти органларининг ўрни ва роли каттадир.\nШундай экан, қонун устуворлигини таъминлашга қаратилган ҳаракатни ҳар ким ўзидан бошласа, айни муддао бўлар эди.\nХоразм вилояти маъмурий судининг раиси


Ғузор туманида ҳоким ёрдамчиси 300 доллар пора билан қўлга тушди. Ҳокимлик ҳолатни изоҳлади - Daryo\n16:10, 13.05.2022 22330\nҒузор туманида ҳоким ёрдамчиси 300 доллар пора билан қўлга тушди. Ҳокимлик ҳолатни изоҳлади\nҚашқадарё вилоятининг Ғузор туманида ҳоким ёрдамчиси 300 доллар пора билан қўлга тушди. Айтилишича, у Қарши туманида яшовчи фуқарони Республика шошилинч тиббий ёрдам илмий маркази Қашқадарё филиалига фелдшер лавозимига ишга киритиб қўйишни ваъда қилиб, эвазига ундан 300 доллар пул олган.\n«Дарё» сўровига жавобан Ғузор тумани ҳокимлиги мазкур вазиятга изоҳ берди.\n«Фуқаро Э.Ф. муқаддам вилоят Бандлик бошқармасида бўлим бошлиғи лавозимида фаолият кўрсатган бўлиб, 2022 йил 12 январдан бошлаб ‘Жонбулоқ’ маҳалласида ҳоким ёрдамчиси лавозимида иш юритиб келмоқда. Унинг ҳоким ёрдамчиси лавозимига ишга қабул қилинишида фаолият кўрсатиб келган иш жойидан ижобий тавсифланганлиги ҳам эътиборга олинган. 2022 йилнинг ўтган даври мобайнида ҳоким ёрдамчилари томонидан янги иш ўринларини яратиш, аҳоли бандлигини таъминлаш ва халқни рози қилиш йўлида бир қатор ижобий ишлар амалга оширилди. Шунингдек, коррупция ҳолатларининг олдини олиш мақсадида ҳоким ёрдамчилари фаолияти туман ҳокимлиги, сектор раҳбарлари ҳамда маҳаллабай ишлаш ва тадбиркорликни ривожлантириш туман маркази томонидан доимий назорат қилиб борилди. Бу борада учрашув ва тарғибот ишлари ўтказилган. Учрашувлар давомида ҳоким ёрдамчиларидан кафолат хатлари олиниб, жараёнлар тегишли тартибда расмийлаштирилган.\nШунга қарамасдан, жорий йил 12 май куни ҳоким ёрдамчиси Э.Ф. ўз ваколатига кирмайдиган иш — Қарши туманида яшовчи фуқарони Республика шошилинч тиббий ёрдам илмий маркази Қашқадарё филиалига фелдшер лавозимига ишга киритиб қўйишни ваъда қилиб, эвазига фирибгарлик йўли билан 300 долларни олган вақтда жиноят устида қўлга олинган», — дейди ҳокимлик масъуллари пора ҳақидаги маълумотни тасдиқлар экан.\nҲокимлик, шунингдек, пора билан қўлга тушган ҳоким ёрдамчиси аввалги ишидаги имкониятини ҳисобга олиб пора олганини, айни пайтдаги лавозими бундай ваколат бермаслигини айтмоқда.\n«Ҳокимлик Э.Ф. томонидан содир этилган фирибгарлик жиноятини оқлаб бўлмаслигини таъкидлаб, унинг мазкур жиноий ҳаракати ҳоким ёрдамчиси фаолиятига дахли йўқлигини маълум қилади», — дейилади ҳокимликнинг расмий муносабатида.\nҚашқадарё вилоят прокуратураси ҳолат юзасидан тергов-суриштирув жараёнлари олиб борилаётганини маълум қилди.\nТошкент вилоятида тиббиёт ходимини бош шифокор ўринбосари этиб тайинлашга ёрдам бериш учун 1,3 минг доллар олган шахслар ушланди\nТошкент вилоятида 2,4 гектар ерни қарийб 1 млн долларга сотмоқчи бўлган шахслар қўлга тушди\nУчтепа прокуратураси терговчиси 50 минг пора билан ушланди\n19:31, 03.05.2022 126113\n18:40, 13.05.2022 96512\n07:30, 17.05.2022 66719\n17:15 Бугун 605


Андижон хунрезлигининг уч йиллиги - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nАндижон хунрезлигининг уч йиллиги\nАччиқ ҳақиқат ва аччиқ хулосалар\n205 йил 13 май. Бу қонли кун ўзбек халқининг тарихида абадий қолади. Ўша маъшум куннинг қурбонларини хотирлаш ва уларнинг руҳи учун дуо қилиш ҳар бир инсоннинг бурчи.\nАммо, биз фақат хотирлаш ва дуо қилиш билан овора бўлсак, тарихимиз шундай кунлардан иборат бўлиб қолаверади. Ватан ва миллатнинг асл фарзандлари бундай воқеалар такрорланмаслиги учун нималар қилиш кераклигини ўйлашлари керак. Бунинг учун эса, аваламбор, бу воқеаларнинг сабалари нима ва сабабчилари ким эканлигини билиш шарт.\nАкс ҳолда, ҳамма нарса эски тос, эски ҳаммом бўлиб қолаверади.\nҲар ким яхши тушунадики, у воқеаларнинг сабаби – бировлар диктатура, бировлар авторитар дейдиган мавжуд режим яратган атмосфера бўлса, асосий сабабчилари – президент Ислом Карим ва унинг командасидир.\nБу диктатуранинг илдизлари Совет режими эканлиги ҳам маълум. Демак, Ислом Карим ва унинг командасини етиштирган ҳам Совет тузумидир. Шу шаклда тарих занжирининг ҳалқалари бўйлаб орқага юришни бошласак, айбдор қидириб Одам Атогача ҳам етиб боришдек мантиқсиз бўлиб қоламиз. Аммо, тарихнинг ўзимиз шоҳиди бўлган ва ҳали хотирамиздан кўтарилмаган ҳалқаларидан кўз юмиш - мантиқсизликдан ҳам кўпроқ ақлсизлик бўларди.\nШундай экан, кечагина ўтган кунларимизни эсламасдан бошқа иложимиз йўқ. Эслайлик.\nСобиқ Совет жумҳуриятларида қайта қуриш йиллари яратилагн халқ ҳаракатлари ва фронтлари демократик тузум яратиш йўлида ҳал қилувчи қадамлар қилиб бўлишган экан, бугун бу жумҳуриятларнинг аксариятида демократия илгарилашни давом эттирар экан, нима учун Ўзбекистонда Горбачев бошлаб берган сиёсат қазога/аварияга учради ва Ислом Карим 20 миллион ўзбек ва Ўзбекистонда яшайдиган бошқа халқлар устида нима қилса қила оладиган кучга эга бўлолди?\n“Бирлик” халқ ҳаракати энг кучли миллий ташкилотлардан бири бўлганини ҳозир ҳамма тан олади. Тан олмаганларга “Бирлик” ўтказган митинглар тасвирланган видеотасмаларни кўрсатиш етарли. Майдонларда шундай кучга эга бўлган мухолифат ташкилоти 1990 йилнинг бошида бўлган парламент сайловларида ғалаба қозониши, ёки ҳеч бўлмаса, парламентда катта кучга эга бўлиши муқаррарди. Яъни, майдондаги кучни расмий сиёсий саҳнадаги кучга айлантириш имкони бор эди.\nАммо, бундай бўлмади. Нима учун? Чунки, айнан шу сайловлар арафасида Ислом Каримнинг ноғарасига ўйнаб, асосий ғояси мустақиллик ва демократия бўлган мухолифатни на мустақиллик на демократияга етишмасимиздан аввал парчалаган Салой Мадамин ва Дадахон Ҳасан каби ҳозир 53-54-чилар деб билинган миллат хоинларининг айби билан Ўзбекистонда диктатура тикланди.\nАндижонда ҳар бир томчи қоннинг тўкилишида шу хоинларнинг ҳам улуши борлигини ҳеч ким инкор этолмайди. Агар хоинларнинг ўзи буни тушунмаган ва ҳозиргача тушунмаётган бўлсалар ҳам, энди Андижондаги қонхўрликни қоралаб йиғи-сиғи қилишаётган бўлсалар ҳам, уларнинг гуноҳи ювилмайди.\n2001 йилда Ўзбекистон АҚШ билан антитеррор уруши доирасида яқинлашди ва мамлакатимизда нисбатан эркинлик, бугун билан солиштириб бўлмайдиган даражада эркинлик шамоллари эса бошлади. Аввал “Бирлик”, сўнгра бошқа мухолиф гуруҳлар оёққа турдилар. Пўлат Охуннинг ташаббуси билан мухолиф кучларнинг Давра Кенгаши яратилди. 2004 йилдаги парламент сайловлари арафасида демократик мухолифатнинг расмий сиёсий саҳнага кириши учун шароит яратилди.\nХўш, бу кучни ким йўқ қилди? Мавжуд режимми? Йўқ, яна ўша 53-54-чилар, Марат Зоҳидов ва бошқалар. Натижада, Ислом Карим сайловларни яна ўзи истаганча ўтказиб олди ва 2005 йил 13 майда ҳеч кимдан ҳайиқмасдан тинч аҳоли устига қўшин тортти. Андижонда ҳар бир томчи қоннинг тўкилишида мухолифатни парчалашни ўзига касб қилиб олганларнинг ҳам улуши борлигини ҳеч ким инкор этолмайди.\n12-чи майдан 13 ўтар кечаси мамлакат қуролли кучларининг бир ҳарбий қисмига, қамоқхонага ва вилоят ҳокимлигига ҳужум қилган қуролли кучлар кимники эди? Акромийлар деб айтиладиган гуруҳ ким? Бу гуруҳнинг одамлари ичида ҳам ўша куни қурбон бўлганлар бор. Аммо, уларнинг ҳам (қурбон бўлганларининг ҳам тирик қолганларининг ҳам), Андижонда бегуноҳ инсонларнинг ҳар бир томчи қони тўкилишида улушлари йўқми? Ёки бундан буён ким президентни ёқтирмаса ҳарбий қисмларни, қамоқхоналарни, ҳокимликларни босиб олаверадими?\n“Бирлик”нинг саъй-ҳаракатлари билан мухолифат ахир оёққа туради. Аммо, эски воқеалардан сабоқ чиқарилмаса, хоинларнинг ишларидан ғайрат олган янги провокаторлар яна ўртага чиқишади ва режимнинг мутаҳкамланишига яна ҳисса қўшишади.\nДарвоқи, шундай ғаламислар ғимирлаб қолишгани ҳам кўпчиликка маълум. Андижон воқеаларидан кейин ҳукумат зарбалари остида яна фалаж бўлиб қолган мухолифатни тиклаш жараёни бошланиб, 2007 йил президент сайловида иштирок этиш ҳаракатида бўлган кунлари мухолифатнинг асосий кучи бўлмиш "Бирлик" Партиясини болталаш ниятида "Бирлик" халқ ҳаракатини тиклаш фикрини ўртага отганлар, қандайдир хунасаларнинг номигина дабдабали "Уйғон Ўзбекистон" ташкилотини тузиш ташаббуси ниқобида яна "Бирлик" лидерига ҳужум бошлаганлар - ўша ғаламислардир.\nЎзбек демократик мухолифати Андижон воқеаларидан ва умуман тарихдан хулосалар чиқармаса, воқеаларни шундай анализ қилолмаса, Ўзбекистонда ҳеч қандай демократия бўлмайди, бўлиши ҳам мумкин эмас.\nАндижонда қандайдир номаълум қуролланган гуруҳнинг давлат муассасаларига ҳужуми билан бошланган воқеалардан кейин тинч аҳоли нимага ўққа тутилгани, бунга ким буйруқ берганини аниқлаш ва айбдорларни жазолаш - ахир бир кун қилиниши керак бўлган ишлар. Бу ишларни фақат демократик шароитдагина бажариш мумкин. Демократияни Ўзбекистонга демократик мухолифат олиб келади. Демак, бугунги асосий вазифа - нима қилиб бўлса ҳам демократик мухолифатни тиклаш, уни хоин ва ғаламислардан тозалаш.\nАччиқ ҳақиқат ва аччиқ хулоса шу!\nХулосанинг аччиқлиги - орқага қараб маза қилиб йиғлайвериш ўрнига, мазадан кечиб машаққатли олға кетиш йўли таклиф қилинаётганида. Унутмайликки, аввалги фожеалар такрорланмайдиган қилиб олға кетиш - ўтмиш қурбонларининг руҳини ҳам шод қиладиган энг тўғри йўлдир.\n12 май 2008 йил\nHuman Rights Watch Андижондаги қонхўрликнинг 3 йиллиги\nарафасида доклад эълон қилди\nДунёнинг энг машҳур ва обрўли ҳуқуқ ҳимоячиси ташкилоти Human Rights Watch Андижон воқеаларининг 3 йиллиги арафасида “Ўзбекистон: 2005 йилдаги қирғинга боғлик репрессиялар кенгаймоқда” номи билан 45 саҳифалик доклад ва бу хусусда махсус баънот эълон қилди.\nДокладда 2005 йил 13 май куни Андижонга қуролли ҳужум қилингандан кейин ҳукуматга қарши бошланган норозилик чиқишларининг иштрокчилари, мамлакатни тарк этган қочқинларнинг оилалари ва Ўзбекистонга қайтиб келган қочқинларни ҳукумат тарафидан таъқиб қилиш кенгайиб бораётгани таъкидланади. Бундай хулоса учун етарлича асос борлиги кўплаб мисоллар билан кўрсатиб берилган.\nБаёнот ва докладнинг сўнгида Human Rights Watch Ўзбекистон ҳукуматини қуйидаги қадамларни қилишга чақиради.\n- Қайтиб келган қочқинлар ва қайтиб келмаган қочқинларнинг оила аъзоларини таъқиб қилишни дарҳол тўхтатиш;\n- Қайтиб келишни истаганларнинг хавфсизлиги ва уларнинг қадр-қиймати топталмаслигини таъминлаш;\n- Мустақил ҳуқуқ ҳимоячиси ташкилотларига Андижонда ва мамлакатнинг бошқа жойларида эркин фаолият олиб боришларига имкон бериш;\n- Тошкентдаги дипломатик миссиялар ва мустақил кузатувчиларга, хусусан, ноҳукумат ташкилотларга бошқа мамлакатларда қочқин мақоми олгандан кейин Ўзбекистонга қайтиб келганлар билан кўришиш имконияти бериш.\nЎзбекистон билан халқаро саҳнада ҳамкорлик қилаётганларга қуйидагилар таклиф қилинган:\n- Мустақил ҳуқуқ ҳимоячиси кузатучилари, ташкилотлари ва оммавий ахборот воситаларига Андижонга бориш учун тўла имкониятлар яратиб беришни Ўзбекистон ҳукуматидан талаб қилиш;\n- Андижондаги қирғин учун жавобгарларни топиш хусусидаги чақириқларни янгилаш;\n- Андижонга қайтиб келадиган қочқинларнинг хавфсизлиги, уларнинг қадр-қиммати топталмаслиги хусусида гарантиялар бўлмагунча, уларни бошқа мамлакатларда ерлаштириш масаласига афзаллик беришни давом эттиравериш.\nHRWнинг доклади ва айниқа баёноти дипломатик, тўғрироғи, ўта юмшоқ шаклда ёзилгани диққатни жалб қилади.


Тожикистон ва Афғонистонни бирлаштирган кўприкнинг очилиш маросими (фотолавҳа) - Фарғона.Ру ахборот агентлиги\n19:38 msk, 11 Август 2020\nТожикистон ва Афғонистонни бирлаштирган кўприкнинг очилиш маросими (фотолавҳа)\n27.08.2007 19:07 msk\n26 август куни Тожикистон ва Афғонистонни бирлаштирган, Панж дарёси устига қурилган кўприкнинг расмий очилиш маросими бўлиб ўтди. Очилиш маросимида иштирок этиш учун бу ерга Тожикистон президенти Эмомали Раҳмон, Афғонистон Ислом Республикаси президенти Ҳомид Қарзай ва Америка Қўшма Штатлари расмий делегациясининг аъзолари келдилар. Тожикистон президентига кўра, Панж дарёси бўйида эркин иқтисодий, сармоявий ва савдо-сотиқ ҳудуди яратилади, замонавий посёлка қурилади.\nҲомид Қарзай ва Эмомали Раҳмон. “Фарғона.Ру” АА фотоси\n26 август эрта тонгиданоқ Панж дарёсининг икки қирғоғига кўплаб афғонистонлик ва тожикистонликлар йиғилдилар. Улар ўз мамлакатлари учун стратегик жиҳатдан муҳим бўлган объект – Панж дарёсининг тожик ва афғон қирғоқларини бирлаштирган кўприкнинг очилиш маросимини томоша қилиш учун келгандилар.\nЭрталабки соат 8.30 да Қуйи Панж назорат-ўтказиш масканига (НЎМ) кўприкнинг расмий очилиш маросимида иштирок этиш учун юқори лавозимли меҳмонлар – Тожикистон президенти Эмомали Раҳмон, Афғонистон Ислом Республикаси президенти Ҳомид Қарзай ва Америка Қўшма Штати расмий делегациясининг аъзолари етиб келдилар. Янги кўприк олдида уларни Тожикистон ташқи ишлар вазири Ҳамрохон Зарифий, Хатлон вилояти раиси Ғайбулло Афзал, Тожикистондаги Афғонистон ва АҚШ элчилари, бошқа расмий кишилар ҳамда яқин туманлардаги жамоатчилик вакиллари кутиб олдилар.\nАфғонистонлик чоллар кўприкдан ўтмоқдалар. “Фарғона.Ру” АА фотоси\nТантанали митинг иштирокчилари олдида сўзга чиққан Тожикистон раҳбари Э. Раҳмон мазкур кўприк қурилишининг якунланиши ва фойдаланишга топширилиши Тожикистон ва Афғонистон халқларининг ҳамда ушбу тарихий босқичда барча хорижий ҳамкорларнинг улкан яратувчанлик салоҳияти зуҳури бўлганини айтди. Тожикистон президенти қурилиш раҳбарияти, мутахассислари ва сармоя ётқизган мамлакатларга кўприкнинг сифатли қилиб қурилгани учун миннатдорчилик изҳор этди ва бу ерда эркин иқтисодий, сармоявий ва савдо-сотиқ ҳудуди яратилишини, замонавий посёлка қурилишини маълум қилди. Э. Раҳмон Тожикистон Қуйи Панжининг Афғонистон Шерхон-Бандари билан боғланиш жойи минтақавий транзит ва савдо алоқаларининг йирик нуқтасига айланажагига ишонч билдирди. Тожикистон президенти бу ерда киши савдоси, банг моддалари ва қурол-аслаҳа контрабандасининг кескин олди олиниши зарурлигини таъкидлади.\nАфғонистонлик болалар кўприкнинг тантанали очилиш маросимида. “Фарғона.Ру” АА фотоси\nАфғонистон Ислом Республикаси президенти Ҳомид Қарзай ўз нутқини “Бисмиллаҳир-Роҳманир-Роҳийм” калимаси билан бошлади. У ҳам бу воқеанинг улкан минтақавий аҳамият касб этишини ҳамда Тожикистон, Афғонистон ва АҚШнинг самарали ҳамкорлиги натижаси бўлганини таъкидлади.\nАҚШ савдо вазири Карлос Гутьерес Тожикистон ва Афғонистон раҳбарларини ўз мамлакати президенти номидан бу тарихий воқеа билан қутлади. У мазкур воқеа уч мамлакатнинг бевосита ҳудудий алоқалари ривожланиши ҳамда жафокаш Афғонистон халқининг осуда ҳаётга қайтиши, иқтисодиёт ва савдо-сотиқнинг ривожланиши йўлидаги муҳим қадам бўлганини айтди.\nШундан сўнг юқори лавозимли меҳмонлар кўприкни расман очиш учун у томонга йўналдилар. Тожикистон ва Афғонистон президентлари ҳамда АҚШ савдо вазири рамзий тасмани қирқдилар ва Панж дарёси устида қурилган кўприкни очиб бердилар. Очилиш маросими икки мамлакат санъат усталарининг катта концерти билан якунланди.\nҚайд этиш жоизки, узунлиги 672 метр ва кенглиги ўн бир метр бўлган мазкур объект Тожикистон, Афғонистон, АҚШ, Италия ва бошқа мамлакатлардан келган юқори малакали ишчилар ва мутахассислар томонидан тўққиз ой ичида қуриб битказилган. Мутахассисларга кўра, бу кўприк кучли зилзилалар ва тошқинларга дош бера олади, у ҳар куни минглаб автомашиналарни ўтказиш имкониятига эга.\nАфғонистон Ислом Республикаси вакиллари. “Фарғона.Ру” АА фотоси